url: =Mihing: A Pukna (Man: His Fall) ~ Rev. Zam Khat Kham :: ZOMI DAILY\nposted on 29 March 2015 at 10:57 am Lomkholna: Article, Biakna, Zamkhatkham\nMawhna koi panin kipan hiam cih dotna pen leitunga ngaihsutna kici peuhmah ah kiphukha ciat hi. Ahi zongin, Laisiangtho bek mah in a thu a cingin hong hilh hi. Vantungmite’ thu i sinna a omsa mahbangin, mihingte a kipiansak ma pekin Satan’ makaihna tawh vantungmi pawlkhat in Pasian a lehdona panin mawhna kipan hi. Piancilna sung ah Adam leh Eve mawhna ah a pukna kigen hi. Hih thu a tuamtuamin kikhia a, a piang takpi hi a mihingte mawh nei taktak ahihna kitel hi, a ki pawl a om mahbangin, a piang taktak hi lo a, tangthu lel hi, a ci pawl zong om hi. Lasiangtho sunga kigen bang lianin hih thu a piang takpi ahi, cih upna pen upna maan ahi hi.\nMihingte mawhna sungah a pukna thu thumin kimu thei hi: (1) Mawhna ah a puk ma-a Adam, (2) Mawhna ah a puk khit-a Adam, leh (3) Adam’ pukna hanga mihing khempeuh’ tunga tung siatna, cih bangin ki-en thei ding hi.\nA. Mawhna Ah A Puk Ma-a Adam\nAdam pen mi masa hi a, amah a huh dingin Pasian in Eve pia hi, ci-in Laisiangtho in hong hilh hi. Mihing masa amau tegel hi a, a puk ma-un mawhna nei lo uh hi. Adam leh Eve-te Pasian’ langah hong mawh uh ciangin, mihingte’ sungah mawhna hong lut a, tua pen mihingte’ pukna ci-in Lasiangtho sungah kigen hi.\nMi masate mawhna ah a puk ma-un bangtavei mawh nei lo-in om uh, cih Laisiangtho in a gen lian loh hangin, ganhingte min peuh vawh-a, Pasian tawh kikholhkhop a nopna a sinkha man dingin sawtveipi gawp mah hi leh kilawm hi. A kipiangsak dangte mahbangin, Adam leh Eve mahmah zong “hoih mahmah” a (Piancil. 1:31), a piangsak Pa lungkimsak uh, cihna ahi hi. A pianzia uh mawhna nei lo (innocent) uh hi a, Pasian’ a bangin a mawh thei ngiat lo dinga sianthona hi lo hi.\nMihingte Pasian’ lim leh mel suna kipiangsak ahih mahbangin personality kicing nei uh a, sia leh pha gamtatna tawh kisai-in khensat theihna nei uh hi. A mawh thei lo Pasian tawh kibang lo-in, mihingte leh vantungmite bel mawh thei uh hi. Vantungmite’ thu i sinna omsa mahbangin Satan mahmah na mawh a (Isa. 14:12-14; Ezek. 28:15), Satan tawh kopkhawma a mawh vantungmite zong “a dinmun masa uh kemcing lo” kici hi (Jude 6). A mawh masa Satan leh a puk vantungmite ahih manin mawhna pen mihingte’ pat hi lo a, Satan’ thuzawhna tungtawnin mawhnei mite hong suak uh ahi hi (Piancil.3:4-7).\nAdam leh Eve-te bangci bangin mawh uh hiam cih thu Piancilna 3:1-6 sungah kigen hi. Hih muna a kigenna ah, tua hun lai-a mel hoih mahmah gulpi limin Satan kilang hi. Pasian in Adam leh Eve thukham khat bek pia a, tua pen sia leh pha theihtelna singgah a nek loh ding uh ahi hi. Piancilna 2:17 ah, Pasian in, “Sia leh pha theihtelna singkung panin na ne kei ding uh hi: na nek nini-un na si taktak ding uh hi” ci hi. A zuih hak het lo ding hih thupiakna pen Adam leh Eve-te in Pasian’ thu a man uh leh a man loh uh a ki-ze-etna ahi hi.\nEve tawh a kihona ah, Satan in hih thu mah tawh na pana Eve kiangah, “Huan sunga singkung khempeuh ne kei un, Pasian in ci hi lo ahia?” na ci se hi (Piancil.3:1). A cihnopna bel, Pasian in a hoih na khat amaute pia nuam lo-in a khaamna ah a kisam lo pi-in khauh pongmawk cih nopna ahi hi. Eve in gulpi dawngkikin, “Huan sunga singkungte ka ne thei ding uh hi: Ahih hangin huan laizanga singkung tawh kisai-in Pasian in, Na ne kei dinguh a, a lawnin zong na lawng kei ding uh hi, tua hi kei leh na si ding uh hi, ci hi” ci zenzen hi (Piancil. 3:2-3).\nEve in a dawnkikna ah Satan’ thangsiahna sungah lut a, huan sunga singkungte a nek theih nading vua Pasian’ thupiakna-a, “na duh bangbangun” a cih pen gen nawn lo-in, thupiak a palsat uh leh a sih na ding uh thu a kigenna ah Pasian in “ na si taktak ding uh hi” a cih pen zong gen nawn lo hi. Tua huna kipan tuni dongin mihingte in Pasian’ hoihna neugen dena, Pasian’ thupiakte a khauna a unggen denna kilang hi. Satan in tua thu mah bawhkhat suah-in, “Na si kei mahmah ding uh hi: Na nek nini-un na mitte uh vaka, pasian bangin, a sia leh a pha a khentel theih ding uh Pasian in thei hi” ci-in khemsuk pah hi (Piancil.3:4-5).\nNumei tawh a kihona ah Satan pen tua banga zuaugen ahihna kilang hi. Pasian’ thupiak palsatna hanga thukhenna thusim lo-in, Pasian’ Kammal mahmah nial hi. Singgah a nek uh ciangin a mit uh vak ding cih pen a hi takpi mah hi a, ahih hangin Satan in a gen loh khat oma, a pha-a gamta zo het lo dingin sia leh pha khentel thei takpi dinguh ahihna gen lo hi.\nPiancilna 3:6 ah, Adam leh Eve mawhna ah a pukna kigen a, “Numei in tua singkung an dinga a hoihna mu-in, a mit la-a, mi khat a pilsak dingin theihhuaisa-in, singah lo-a, ne-in, amah tawh a omkhawm a pasal pia-a, ama’n zong ne hi” ci-in kigelh hi. Hih thute Satan’ gena a theih maw, numei in ama’ thu-a a theih maw, cih Laisiangtho in gen lo hi.\nHih ze-etna nam thum tawh a kibang lianlian mah I John 2:16 ah kimu hi: singgah limtuak a cih pen “ci leh sa lunggulhna” hi a; tua singgah in “ a mit la” a cih ciangin “mittang lunggulhna” ahih mahbangin, tua singgah in amaute pilsak theih nading vangliatna nei a cih pen “kiphatsakna” ahi hi. Khazih mahmah a ze-etna ah zong Satan in hih thumteng mah na zang hi (Matt.4:1-11; Mk. 1:12-13; Lk. 4:1-13). Eve in khemna thuakin singgah na ne a, Adam in bel khemna thuak lopi-in Eve’ nung zui-in singgah na ne hi (I Tim. 2:14).\nB. Mawhna Ah A Puk Khit-a Adam\nAdam leh Eve a mawh uh ciangin amaute a kipiansakna dinmun khahsuah uh a, a mawhna uh hangin siatna tampi hong tung hi.\n1. Kha sihna leh pumpi sihna thuak uh hi. Pasian in, “Tua singgah na nek nini-un na si taktak ding uh hi” (Piancil. 2:17) ci a, a cih bang lianin tangtung hi. Thakhat thu-in Adam leh Eve in kha sihna thuak pah uh a, cih nopna taktak ah, khathu ah Pasian tawh a kikhen uh hi pah hi, cihna ahi hi. Mawhna sunga a pukna uh hangin a pumpi mahmah uh tek thei-in sia thei pah a, a hun a tun ciangin pumpi sihna mawhna dan thuakin, tua sihna hangin a pumpi uh leh a hinna uh kikhen hi.\n2. Pasian in Satan mahmah zong thukhen pah a, gulpi zong lei lakah awmtak hi (Piancil. 3:14). Mihing tate tawh kizomin Pasian leh Satan’ kikal ah kigalneihna om pah a, “Nang leh numei kikal, nang’ suan leh numei’ suan kikal ah kigalneihna ka koih dinga; ama’n na lutang hong tuanzan dinga, nang ama’ khetul na tu ding hi” ci-in na gen hi (Piancil.3:15). Tua pen Khazih leh Satan kikal thu kigenna hi a, “Nang a khetul na tu ding hi” ci-a kigenkhol bangmah-in Khazih in singlamteh tungah sihna a thuak hangin sihna in lehcip zo lo hi. Satan’ guallehna ding thu bel, numei’ suan in “na lutang hong tuanzan ding hi” a cihna ah kimu a, a tawntunga liamna leh lelna a kigenna ahi hi. Numei’ suan a cih ciangin a sihna leh a thawhkikna ah Satan; tunga gualzo Zeisu Khazih a kigenna ahi hi.\n3. Nausuahna ah gimna thuaka, a pasal’ ukna nuai-a om dinga thukhenna a thuak numei’ tungah zong thu kikhen hi. (Piancil.3:16). Mihingte si thei ta mawk ahih manin tanu tapa tampi a neih uh kul sawnsawn hi.\n4. Adam mahmah zong kisamsia a, leitang panin a nek ding a pian naidng nasep hampi kipia a, leitang nangawn zong kisamsia-in ling leh thanglingte po ta hi. A kipiangsaksa nate mahmah nangawn zong mihingte’ mawna hangin kikhel khinmang hi (Rom. 8:22). Hotkhiatna thu hangin hih samsiatnate pawlkhat nuamtuam zawdeuh-in kum tul maanna ah pawlkhat kiphiat ding, cih thu Laisiangtho in hong hilh hi. Adam leh Eve bel a puk khit uh ciangin huan sung pan kihawlkhia pah a, tua huna kipan tuni donga mihingte’ tuahkhak dahna leh gimnate tuak pah uh hi.\nC. Adam’ Pukna Hanga Mihing\nKhempeuh’ Tunga Tung Siatna\nAdam leh Eve’ mawhna hangin amaute khalam ah a si uh hi pah a, pumpi sihna zong thuak lai ding uh hi. A pianken uh mawhna tawh kidima, tua huna kipanin mihing tate khempeuh in mawhna sila suak uh hi. Mihingte’ pianzia a kikhelna leh a kiim a paam vua om nate a kikhelnate tham lo-in, tu-in Pasian in Adam mawhna khusaka, a suan a khakte khempeuh zong Adam’ mawhna hangin mawhnei-in ciamteh-in tavuan neisak hi.\nLaisiangtho sungah kisuatna nam thum kigen hi: (1) A suan a khakte’ tungah Adam’ mawhna kisuan hi (Rom. 5:12-14); (2) Mihingte’ mawhna Khazih’ tungah kisuan hi (II Cor. 5:21); (3) A um mite’ tungah Pasian’ dikna kisuan hi (Piancil. 15:6; Late 32:2; Rom. 3:22; 4:3,8,21-25; II Cor.5:21; Philemon 17,18).\nMawhnate a pua Pa ahihna tawh mihingte’ mawhnate Khazih’ tungah a kisuat ciangin thukhen zuma thukhenna lim ahi hi. Jehovah Pasian in eite’ mawhna khempeuh Ama’ tungah suan hi (Isa. 53:5; John 1:29; I Pet. 2:24; 3:18). Tua mahbangin, thukhen zuma thukhen bangin Pasian in a um mite’ tungah a dikna hong suan hi (II Cor. 5:21); bang hang hiam cih leh diktaksak nading ahi a, Pasian in hong san theih nading ahi zongin lampi dang om lo hi. Hih kisuatna bel piansak thak sunga kizopna thak tawh kisai ahi hi. Khasiangtho baptaizna tungtawnin Topa tawh i kizop khit ciang leh (I Cor. 6:17; 12:13; II Cor. 5:17; Gal. 3:27) Ama’ pumpi sunga mite bangin Khazih tawh i kizop khit ciangin (Eph. 5:30), Ama’ pumpi nate ahi khin khempeuh in Khazih’ hihna bangbang a ngah pah ahi hi. Thu-ummi peuhmah “Khazih’ sungah” om a, Khazih’ hihna bangbang a tang pah ahi hi.\nTua mah tawh kibangin, “Adam’ sunga om “leitung pianngei-a piang khepeuh in piansak lui pana kingah khempeuh a tang hi pah hi. Adam’ pianken khempeuh nei uh a, Adam’ sungah a mawhsa uh ahi hi. Diktansakna i ngah theih nadinga Khazih’ sungah Pasian’ dikna hong kisuat bang lian mah-in Pasian’ thukhenna i thuak nadingin Adam’mawhna hanga mawhnei mi i hihna pen a hi taktak thu mah ahi hi. Adam bangin singgah ne-a i mawh i khialh pah se loh hangin Pasian’ thukhenna a kithuak ciat ding ahi hi.\nMihingte in Adam mawhna leh amaute kisai zenzen lo hi, ci-in a nial nop uh hangin, Adam pen mihing khempeuhte’ tanga ding a pianna pupi uh ahih manin, Adam in khatvei bek mawhna a na bawl khak zenzen pen a suan a khak khempeuhte; tungah thakhat thu-in kisuan pahliana, mi khempeuh’ tungah sihna thukhenna tung pha hi (Rom. 5:12-14). Tua mahbangin, Adam’ pukna hangin tua mawhna khat pen mawhna pianken bangin pa panin tapa’ tungah, a khang a khangin kiluah suksuk hi. Adam’ pukna hanga piang siatna tawh a kipelh thei kuamah om lo-a, mi khempeuh’ tungah tung hi; tua mahbangin Pasian in hong piak hehpihna zong mi khempeuh’ ading mah ahi hi.\nMihingte amau’ mawhna ciat hangin puk nawn lo uh hi; a puksa Adam’ tate banga piang uh ahi hi. Mawhna a bawl manun mawhnei mi a suak panpan uh hi lo hi; a pianken mahmah-un mawhnei mite ahih manun mawhna a bawlbawl uh hi zaw hi. Mawhna bawl dingin naupang khat hilh kul lo a, naupang khempeuh a hoih nading hanthot ding hi bek hi.\nAdam’ pukna in mihing kici khempeuh tungah siatna a tut zenzen hangin bangmah thei nai lo naungekte leh lungsim kicing lote’ adingin Pasian in gelna khat nei hi, cih zong muh theih ding kisam hi.\nKhazih’ sunga om lo mi khempeuh’ tungah Pasian’ thukhenna siangtho tung hi, bang hang hiam cih leh, (1) mawhna kisuan hi, (2) mawhna pianken kiluahsuk hi, (3) amahte mawhna nuai-ah om uh hi, (4) amau’ mawhna hang mahmah zong hi lai hi. Pasian’ thukhenna siangthote a kiphiat theih loh hangin, Khazih tungtawnin mawhnei mite in hotkhiatna ngah thei hi. Hih thu mah Lungdamna thupha ahi hi.\nPiansak lui tunga tung mawhna dante bel (1) pumpi leh hinna kikhenna ahi pumpi sihna; (2) (Adam’ a mahbanga) tu laitak mahmah-a hotkhiatna ngah lo mi khempeuh’ dinmun ahi kha sihna hi a, Pasian leh mihingte’ hinna kha a kikhenna ahi hi (Eph. 2:1; 4:18,19); (3) A tawntunga Pasian tawh kikhenna leh a tawntunga Ama’ omna pana hawlkhiatna ahi tawntung sihna (Kilaak. 2:11; 20:6,14; 21:8) te ahi hi.\n1. Mawhna a piankhiatna leh mihingte’ sunga mawhna a kipatna Laisiangtho in bangci bangin gen ahi hiam?\n2. Mihingte a mawh ma-in bangci omzia-in om uh ahi hiam?\n3. Satan in bangci bangin Eve khem ahi hiam?\n4. Bangci bangin Eve in Pasian’ khaamna gen khial ahi hiam?\n5. Satan in bangci bangin Eve’ tungah zuau gena, Pasian’ kammal nial ahi hiam?\n6. Satan in bangci bangin sia leh pha khentel theihna a deih huai lamin gen ahi hiam?\n7. I John 2:16 in ze-etna nam thumte bangci-in hong hilh ahi hiam?\n8. A mawh khit uh ciangin Adam leh Eve’ tungah bangteng tung ahi hiam?\n9. Adam leh Eve a mawh khit uh ciangin Satan leh gulpi’ tungah bang thukhennateng tung ahi hiam?\n10. Adam a mawh manin a suan a khakte’ tungah bangteng tung ahi hiam?\n11. Laisiangtho sunga kigen “suatna” nam thumte gen in.\n12. Bang hangin mihingte amau mahmah in mawhna a bawlna uh hangin mawhnei mi suak teekteek lo uh ahi hiam?\n13. Bang hangin Khazih’ sunga om lo mite’ tungah Pasian’ thukhenna siangtho tung ahi hiam?\n14. Piansak lui tunga tung mawhna dan bang ahi hiam?\n15. Bang hangin a puk khinsa mite’ adinglam-etna pen Khazih’ sunga hotkhiatna bek mah hi se ahi hiam? Rev. Zam Khat Kham\nPrevious: Zogam leh Zomi a nih in It hunta ~ Deih Tung\nNext: Zolai Simbu Bawlzia ~ H. Gin En Cin\nTaiwan gamsung ATM sungpan US$2 Million ki gukhia


timestamp: atn

url: =US in Osama bin Laden’ tapa Terror Blacklist ah koih ~ TK Lian :: ZOMI DAILY\nposted on 7 January 2017 at 8:03 pm Lomkholna: News, Thangkhanlian, World\nJan. 7, 2017: US State Department in Osama bin Laden’ tapa Hamza bin Laden zanhal in US terrorist blacklist ah koih in, ciamteh ta hi. State Department in Hamza pen al-Qaeda sungah makai dingin a za khangkhang ahih manin koihmah ah a pai theih lohna ding leh a sum nak khakna ding leh daang koih theihna dingin (economically and geographically isolate) khalna (sanctions) kikoih khum hi ci hi.\nHamza pen tu lianin kum 20 kiim a upa ahi hi. NBC News counterterrorism analyst of Flashpoint Laith Alkhouri in Hamza pen al-Qaeda’s central leadership sungah mi poimawh khat hi ci hi. State Department in Hamza tungah khalna a koih banah “Specially Designated Global Terrorist” ci-in ciamteh a, a omna mun bel gen lo hi. Alkhouri in Hamza pen al-Qaeda sungah makai lian (high-ranking position) za len ta hi kici hi.\nUS Navy Seals ten 2011 in Pakistan gam-a Abbottabad ah Osama bin Laden leh a sanggampa Khalid bin Laden a thah lai un Hamza om lo hi. Osama bin Laden a sih khit nungin a zalaih Ayman al Zawahiri in Aug. 2015 in nitumna gamte tungah ngongtat khumna ding audio message ah a genna ah Hamza pen al-Qaedate member hi ci-in lahna (introduced) nei hi. Leitung bupin ISte bek do belin a neih manun al-Qaeda ten thalak kikna ding kigawm kikna ding hunlem ngah uh hi kici hi.\nRelated: Dahna Pulakna: Mangpha Pa Cin Sian Tuang, kum 35 (Hatzaw, Phaiza)\nSource : News 2\nPhoto : Qatari-based satellite television station Al-Jazeera in Nov. 7, 2001 in Hamza bin Laden maan Nov. 5, 2001 in a kizaihna a lahna (Hamza pen a veilam pang a tu pen hi).\nPrevious: China in asawtlo in vanleng puakna tembaw 3 neiding ~ TK Lian\nNext: A citak nasempa ~ TK Lian


url: =ASEAN Budah Biakna Ngam 5 Kipawlna Meeting ~ Thu Tatuam (Siyin News)\nASEAN Budah Biakna Ngam 5 Kipawlna Meeting\nTuesday, June 23, 2015 Kawl Ngam Thu No comments\nASEAN ngam sungah Budah biakna bia ngamteng kipawlna ACMECS in June 23 ni Naypyidaw ah ngamteng ii khanto zia taw kisai kikupna nei hi.\nACMECS sia political, economic, le ngeina taw kisai in, Thailand, Laos, Vietnam, Cambodia le Kawlngam ii kipawlna hi. Hi kipawlna phuan khia tu in 2003 SARS natna taw kisai ASEAN ngamte kimuna ah Thai PM luipa Thaksin Shinawatra ii ngaisutna hi.\n12 November 2003 in Bagan khua Kawlngam ah kimuna nei in, "Ayeyawady-Chao Phraya-Mekong Economic Cooperation Strategy" or "ACMECS" ci min vaw tu khensatna nei uh hi. Vietnam sia May 10, 2004 ciang tum pheang hi.


url: =TAULENG KHUA KHANLAWHNA LAMDANG – Tears Gospel Ministry\nTAULENG KHUA KHANLAWHNA LAMDANG\n2011-12-28 September 23, 2016\nKhitui Gospel Team in Motor Cycle a zang tuailai khangnote a pianthak nading uh deihsakna tawh A (1)VEINA KHITUI GOSPEL MOTOR CYCLE CAMPAIGN bawl uh a, Buanli leh Tauleng khua ah kibusa uh hi. Tauleng khua zangin na lunggulh mahmah uh ahih manin Pawlpi vai-in hawm loin khuathawng vai-in hawm liang uh a, hausa upate in vaihawm uh hi.\nTauleng khuazang buppi min tawh Gospelte Bawng khat gawh giap uh hi. Gospelte om sung khempeuh Kikhopna pen Tuiphum biakinn zang khawm uh a, AG biakinn huang sungah Motor Cycle teng koih uh hi. ZBCM, AG, RC om uh a, ahih hangin pawlpi kideidan vet lo uh hi. Nipini nangawn amau biakinnte ah kikhawm loin ZBCM biakinn ah khuazang buppi in hong kikhawm zihziah uh hi. Sun in Pasian thu sinna, nitakin Biakpiakna kinei den a, nisimin Kha Siangtho khanlawhna lianpi hong piang den hi. Biakinn sualpekte kawt zo liangin khitui naptui tawh Pasian maipha zong ciat uh hi.\nHih Crusade ah khanlawhna lian mahmah ahih manin a lamdang thu khat hong piang hi. Pasian tung a mawh sutna bek tawh kilungkim zo nawn loin leitung pasian ahi, Nu leh Pa, Teknu Tekpa, Pastorte, Hausate tungah mipi in mawh sutin amau Nu amau Pa, amau Teknu Tekpa ciat ngawngah luai-in mawh sut uh hi. Hih thu a thei kha a mu kha khempeuh lungdamna tawh nakngek na-in khitui luang lo kuamah om lo hi.\nKhitui Gospel Team in kum 21 sung Zogam ah a tangko uh Lungdamna thu sungah Nu leh Pa, Pastorte, Makaite zahtak ding it ding cih pen a tangko mahmah uh thu khat hi a, innkuan tampi leh pawlpi tampi in phattuam lawh mahmah uh hi. Nu leh Pa neihsa a ne tum khangno tampi a pianthak manin tu in Nu vak Pa vakin om thei ta uh hi. Leitung pilna lam leh Lai Siangtho lam panin degree sangpipi a ngah khin khangno tampi hong om banah Siavuan leh kumpi nasem khangno tampi hong piang khia hi. Khangno sumbawl hau leh gamdang tungin Nu leh Pa sum a khak ziahziah khangno tampi hong om ta hi. Hun khat lai a amangthang sa tuailai khangnote ahi uh hi. Zogam khanlawhna gah ih nene ta hi, Pasian minthang semsem ta hen.\nNipini zingsang biakpiakna ah ZBCM, AG, RC hih pawlpi thum panin Pastor tengin pulpit luah khawm uh a, Khitui Gospelte adingin piakkhiatna bawl uh hi. RC Siapa in makaihin thugen siam leh deihsakna lian lua ahih manin kikhawmte puansilh loin koih zo hi. Sum tang zong tampi ki ngah hi. Mipite in lungdamna leh veina khitui tawh a piakkhiatna uh amuh uh ciangin Khitui Gospelte in sang ngam lo tang ngam loin Khitui Gospel Mission phualpi Kanpalet ah ka na puak ding uh hi, ci-in makaipa in tangko khia hi. 2011 May 12 pan 15 ni ciang Crusade hunin kizang a, Tauleng khuazang in hong lunggulh mahmah lai uh hi ta leh Topa sungah ki it, kingaihna khitui mah tawh mangpha kikhak phot hi.\n«MISSIONARY NA KHAH KHIA NUAM HIAM?\nMISSION NASEPNA AH MAPANG TAWNTUNG»


url: =Selfie kizaihna hangin US$200,000 manneiding Artworks honkhat phutukkha :: ZOMI DAILY\nSelfie kizaihna hangin US$200,000 manneiding Artworks honkhat phutukkha\nposted on 20 July 2017 at 4:59 pm Lomkholna: News, Sawltak, USA, World\nUSA, Los Angeles khuasung aom khutsiamna Artworks tuamtuam akilahna Gallery khatah numeikhat in Selfie akizaihleh anung aom Artworks te phupaikha cimawk hi.\nTua aphutkhak Artworks tepen aman akituat ciangin US$200,000 bang manneiding kici hi. Tua numeinu’n Artworks kikoih dimdiam te aphutkhak laitak CCTV panin Video Record kibawlkha a, tua Video Clip pen ki khahkhia in Social Media tungah ki thehzakpah hi.\nTua khutsiamna tuamtuam tepen Hong Kong based Artist Simon Birch ii khutsiamna te hi a, Los Angeles khuasung aom Gallery khatah akilak, aki luizihziah ahihi.\nArtist Simon Birch in abeisa kum 6 sungbang akholkhol, akhutsiamna Artworks tuamtuam te mipi ettheihding in alak hi a, tuate tawh numeikhat Selfie kizaihding akithawi laitak in anunglam in phukha citciat hi.\nVideo: Women knocked over a group of artworks worth about US$200,000 while taking a selfie\nSelfie akizaihsawm laitak khatphukha in, tua atuksuk ciangin khatkhitkhat kidengkha in, tuksuk duamduam hi. Hih aphukha numeinu pen sangnaupang “Chinese Student” khat cisawnsawn hi. Liausum piakkulding hileh sangnaupang khatin US$200,000 piakding, liauding pen baihpak hetlo khading hi.\nKhatvei Selfie kizaihsawmna hangin aphutkhak, atuksuk Artworks tengpen amanzahding asum akituat ciangin US$200,000 bang manneiding cimawk hi.\nRelated: Mexico ah Selfie kizaihsawm nungakno nih vanleng in nawkkha in si\nHih thuthang tungtawn in Selfie kizaih a ukphadiak te’n kidop theihding thupi mahmah hi. Abeisa inzong Selfie kizaihna hangin asi, aliam tampi kizaza khin hi. Selfie akizaihsawm te’n nakiim napam uh hoihtak encian phot un. Mawtaw lampigei khawngah Selfie kizaih, innsangdawn khawngah Selfie kizaih in atuahsia tampi omkhin hi. Tuate tungpanin Lesson laktheihding thupi a, khanlawhhuai ta hi. Sawltak #zomidaily\nPrevious: Shah Alam vengsung Operasi lutin nupi agaikhah mahmahkhat zong kiman\nNext: Pa Khan Do (kum 71, Buansing, Lay Seih Store) in hongnusia\nMangpha Nu Ciang Lun Cing, Kum 41 (Suum Kip Beh)\nAtaw pan bawngtal ki letmat 11 thukin pikkha himahleh lungkianai tuanlo ~ ZD\nVideo: Nute’ Ni nupi honkhat damiah ataihsawmpa nupi khatin thautawh kaplum\nYangon pan Dawei zuanin apai meileng maiah pasal khat asisa akikhai lingleng in kimu\nZeisu sisan vangliatna zangin


url: =LEILUM TUIPHUM KHANLAWHNA – Tears Gospel Ministry\n2012 December 26 panin 30 ni dong Leilum Tuiphum Pawlpi ah Khitui Gospel Crusade kibawl hi. Kawlpi panin Leilum pai nading mawtaw kisam ahih manin Mungno (Langh Do Mung) in ama mawtaw saap lohin hong zangsak a, Tg. Khaipi (Bahden) in lungduai takin mawtaw hong hawlsak hi.\nPawlpi pen 1994 kum a Khitui Gospel Crusade hun lai sangin mi tawmzaw uh hi. Ahang pen Leitawhtan lamah pawlpi khat na inntuan uh hi. Pawlpi kitam hi loin mun kigamlatna hangin lungkimna tawh inntuan uh hi.\nPasian lunggulh mahmah uh ahih manin khanlawhna piang mahmah hi. Pasian Kha Siangtho in nisimin nasem den ahih manin kha cina tampi leh taksa mahmah cina tampi in damna ngah uh hi.\nPumpi zongsatna hoih lo khamtheih guihtheih tep leh muam tuamtuamte ka nusia ta ding hi ci in Topa tungah kiciamna khutlamto ciat uh hi. Pianthakna ciang bek hi loin gamtat hoih ding kisam ahihna thu limtakin kihilh a, sang siam ciat mahmah uh hi.\nTutungin a thulamdang deuh inah 1994 kumin Sia Do Khup crusade bawl dingin sam ngei uh a, nitak khat a zat khit teh uang lua, ci in zangsak nawn lo uh hi. Ama tangin Rev. Job Thawngno leh Rev. Kham Sian Khup zangsak uh a, Rev. Kham Sian Khup in mipi telsiam theih dingin a gen dan siam mahmah a, “Tu ni pen Sia Khup hun zat ding ni hi napi-in Siavuante a kivelsak ciangin na cidamna in zo nawn lo hi, khawl phot in” ci ahih manin amah hong kikhawm zolo hi, ci bilbel hi. Khitui Gospel Teamte bel biakinn sung ngah zo nawn loin biakinn tual a tutna kikoihte ah tu thilthel geuh uh hi. A zingsang ciangin Sia Do Khup Kawlpi ciah dingin kithawi a, Pastorpa leh upa pawlkhat in “nang ciah lecin ka pawlpi uh phelnih kisuah lian ding hi” ci in kho tentan uh ahih manin tam kikin nipini dong hun zang leuleu hi.\nTu laitak Pastor Khuptawng leh upa ten a genna uh ah “Tuma kum 18 hun lai a upa semte in hong khasiatsakna uh hangin daupailohna tampi ka nei uh hi, tua ahih manin mawhmaisakna hong pia in” ci in Vok golpi khat goin mawhsutna nei uh a, Khitui Gospelte in Pasian kiangah mawhmaina ngetsak uh hi. Pastorpa a kipan pawlpi panmun len khempeuh khitui tawh ki ap ciat uh hi.\n«MISSIONARY KHAH KHIA\nMIZOGAM HIANGMUN KHUA KHANLAWHNA THU»\nOne Response to “LEILUM TUIPHUM KHANLAWHNA”\nhih mah e mate guai te


url: =Piteeknu angimna tangtungta… Mipi angei a ngei… :: ZOMI DAILY\nKawlgam in 1948 kum suahtakna angah teh gamsung 1948 -1962 kikal Democracy ukna tawh kipai-in Asia gam teng lakah gamkhangto mawhlo pawlah kiciamteh hi. Tua nangawn British/mangkangte’pattahsa ahuzap abeinailo hizaw hi. 1962 kum teh Kawlmi gamvai makaite thuneihna kituhna leh aangsung meetna kituhna tawh gambup galkap thaumuuk nuai ah kitung hi.\nKawlgam suahtakna ngahna thubulpi ahi 1947 kum mualtung gam teng ahi Federated Shan States, Kachin Hills, Chin Hills leh Proper Burma/Ministerial Burma ( Kawlzang ahi Bamar, Mon,Rakhine) makaipite’n suahtakna lakhawm ding cih thukimna 1947 Panglong Agreement zui-in gambup kibelpawlna gam kilamh hi.\nTua thuguipi pan lampialta ahih teh ci-in 1961 kum teh Shan State, Taunggyi khuapi ah Ethnic Nationalities Conference, Taunggyi ah nasiatakin kibawl aa tua thukhensatna teng gambup innpi ( Union Aassembly) ah kipsakna neih khitteh Federal Ki-ukna diktak ahilo 1947 gambup thukhunpi gelhpha ding cih ahihi. Tua kawmkal ah Kawlte kiguluukin Gen. Ne Win molhtum aa zangin gambup thuneihna buluhsak uhhi.\n1962 -1964 kikal sung Gen. Ne Win makaih Inncing Kumpi ( House Caretaker Government) in gam ukkik hi. 1964 -1974 kikal sung Revolutionary Council cih tawh Gen. Ne Win leh apawlte mah in thukhun leh zia leh tong tatdan kician gina omlopi gamsung amau’thaumuuk nuai ah uk leuleu uhhi.\n1974 thukhunpi khat amau’deihdan gelh leuleu-un gam ki ukna thak cih paulap pongun gamvai Party khat bek ahi Burma Socialist Program Party/Burmese Way to Socialism cih tawh galkap lui puansuah teng mah ii aangsung hamphatna leh meetna siiksan laakna bek hi-in mualtungmi leh kawlmi mipi tangpi ading asep uh omlo-in leitung gamzawng penpen dinmun ( Least Developed Country 1974-1988) ah mualsuah uhhi.\n1988 gambup kitomna/uprising zawh 1990 kum Aung San Suu Kyi makaih NLD leh mualtungmi gamvai party te in kiteelna zo mah ta leh thuneihna galkapte in aplo uhhi. Tua 1988 kum galkap ukna langdo-in mipi deihna Democracy tawh ki-uk ding ngetna hang asi aliam abaai Aung San Suu Kyi nungthuapte’khaici vawh tunitan agah ki atnailo hi.\n1990 kiteelpi khit pan 2008 galkapte’deihdan kigelh thukhunpi khit 2010 teh galkap puansuahte mah in gamkikhelna bawl ding cih paulapin hong makaih leuleu uhhi. Tu’n ah 2015 kiteelpi khit pan tua 2008 thukhunpi huangsung pan gam kikhelna bawl ding, Democracy ki-ukna tawh gam makaih ding akitangko Aung San Suu Kyi makaih NLD party gambup kumpi sem hi.\n2008 thukhunpi in galkapte tuamdang thuneihna apiak himah aa mipiteel kumpi (Legitimate power) anei NLD kumpi ahihi. 2008 thukhunpi in galkapte apiak tuamdang thuneihna diak ahih leh thukhunpi puah ding leh gelhphat ding vai bek hizaw hi.\nTualo thukham tuamtuamte puahtheih gelhtheihna (Law Making power)gambup agualzo party in akhut sungah nei gige hi. Tua aneih septheihnate mipi ading zanghlo-in galkap leh mihau sumbawlte’ khutsungah gammangta hi.\nDemocracy ki-ukna ngetna hangin asi,athuakte sisan leh khua-ulte tunitan tua Democracy ngetna ah amapang khawm kici tulaitak gam makaipinu in phawkkhak in aneih nawnloh ban ah nidang agalte’ ipsungah agalte in a ututin peihialhialta hi.\nTua leh Kawlgam mipi in tangtawn pan ih ngetnget Democracy ki-ukna ih tungta hiam? Tungnai peuhmahlo hi. Tua leh Aung San Suu Kyi in gammite leh gam ading asepna atangtunta hia leh? Gamla mahmah lai hi. Ama ngimna ahi thuneihna ngah nading bel tangtunta hi.\nTua ama thuneihna/power ngah nading mipi azatte bel tuni dong nikhat sep nikhat ne, neekkhopkhop tawh kisan geigei lai uhhi. Tua ahih leh Aung San Suu Kyi pen gammakai ( State Woman) hilo in thuneihna angah nading asem Politician khat hi cih, tuni ciangciang atawnzia tawh kimu thei ta hi. Bob Tuangpi\nPrevious: LZI Statement: Myanmar gam leh ICJ thukhenzumpi thu\nNext: ZAM Thupuak :: 15 Dec 19 (Zomi tebek gambel ihi hiam?)


url: =Malaysia gamsung ah lutkhuan akipialo gamdangmi 63,000 phakhinta :: ZOMI DAILY\nposted on 1 December 2018 at 11:42 pm Lomkholna: Malaysia, News, Sawltak, World\nMalaysia gamsung ah tukum January kha akipan gamdangmi alutsawm lutkhuan akipialo mi 63,000 phakhinta hi ci’n Immigration Department te’n pulakkhia uhhi. Tuabangin lutkhuan akipialo tepen Immigration Act thukhun tawh kizui in Blacklist sungah akikoihsa te, Criminal Record aneite uhhi ci’n Bernama te’n pulakkhia uhhi.\nHihvai tawh kisai in Director-general Datuk Seri Mustafar Ali in agenna ah Malaysia gamsung ah luttheih nadingin eVisa leh eEntri Online panin angahkhinsa tezong gamsung ah lutsuakthei taktakding cihpen genciantheih omlo hi. Malaysia gamsung lutciangin akitawn ahi leilam, tuilam, vanlam tawh lutna Gate (Land, Sea, Air Entry Points) 137 bang kinei a, tuate ah limtak in sitcianna kinei masaphot dinghi ci’n genkhia hi.\nGamdangmi Foreigners tepen Malaysia Immigration Department panin akipia ahi eVisa leh eEntris cihte aneihkhit hangin Malaysia gamsung ah lutkhuan anei cihbang hituan nailo cihpen kaphawksak phanuam hi ci’n genbeh hi.\nTuabangin Malaysia gamsung ah alutding tepen abeisa in gitloh gamtatna Criminal Record khatpeuh aneihiam, Blacklist sungah akihelkha hiam cihte limtak in ki sitcian dikdek photding hi. Tuapanin ahoihlo muhkhiat khatpeuh akineihleh “Not To Land” akici NTL Notice kipiading a, Malaysia gamsung ah lutkhuan kipiavetlo dinghi ci’n Bernama Radio tetawh Interivew akibawlna tungtawn in Immigration ulianpenpan in agenkhiat ahihi.\nTuabangin NTL Notice akipia tepen Mlaaysia leitang “Malaysan Entry Point” atunkhit hangin hong paikhiatna agam “Country of Origin” ah kipuak kikding cihi.\nMalaysia palik (Royal Malaysia Police) “PDRM” te’nzong amau kepsa Intelligence Information te tungtawn in gamdangmi Criminal Record aneisa leh Terrorist Activities gitloh ngongtatna khatpeuh ah akihelsa tepen Immigration Department tetawh ki pawlkhawm in Malaysia gamsung ah alutkik hetloh nadingin hanciam khawmding uh cihi.\nTuabangin alutkik pawlkhat om cihzong kitheikhia a, tuate hangin Malaysia gamsung ah lauhuaisak, nawngkai sak mahmah hi ci’n Deputy Inspector-General of Police, Tan Sri Noor Rashid Ibrahim inzong genkhia hi.\nMustafar in agenkhiatna ah Immigration Act thukhun tawh akituaklo gamdangmi pen January kha panin tuciangciang mi 45,000 kiman khinta hi ci’nzong pulakna neikhia hi.\nTuabang in Malaysia gamsung lutkhuan akipialo tepen Malaysia gamsung ah aomngei, Embassy tungtawn in aciahkhiasa, alut kiksawm tepawlzong hileh kilawm hi. Pawlkhat te vanlengtual Kuala Lumpur International Airport dongah tungkhin himahleh akhutpi kimetsak in, limtak sitcianna akibawl khitciangin lutkhuan kipialoziau, ki lehkiksak atuakngei Myanmar gammi pawlkhat om cihzong kiza zelzel hi. Sawltak #zomidaily\nPrevious: ZAM Thupuak :: 02 Dec 18 (UN vai Option koi teelzawding?)\nNext: Christmas letsong Barbie milim ~ Peter Suumpi\nMeigong khattawh azi le ata sagihte khek


url: =Scottish Independence from the United Kingdom :: ZOMI DAILY\nposted on 17 September 2014 at 10:28 am Lomkholna: Nantalsuan, News, World\nTuma Kum 300 val (1707) lai aa, United Kingdom of Great Britain and Ireland sung ah a kigawm khawm Scotland gam pen tu-in, a gammipi te’n United Kingdom pan suakta/kikhen kik (independence) ding maw? cih, zingciang (Thursday- 18/09/2014) in Vote piakna tawh lakkhia ding uh a hihi.\nUK-gam pen leitung ah nitum ngeihlohna gam a hih ngeina uh, a piicing gam leh the UN Charters and Universal Declaration of Human rights (the right of peoples to Self-determination) sung-ah kamciampia gam khat a hihna uh tawh kizui in, sisan naisan luankul lo, mipi-mimal kim-in, Suahtaakna Deih/Deihlo (Yes/No) kuih ziauna tawh, thu a khensat ziau lel ding uh hita hi.\nScotland-gam pen kum1603 ciangciang, a mau leh amau a ki-uk gam a hizong in , King James 1 of Scotland pen King James VI of England hong suah nung, Acts of Union(1707) ci-in Parliament thukimna tawh, kumpi khat, parliament khat nuai ah, a hong kigawm uh a hi uh hi. Christian gam hi aa, Holy Bible (King James Version) a kici zong King James khutnuai ah, a kiletkhia Laisiangtho a na hihi.\nEngland leh Wales-gam tawh tuikulh neu khat tung ah teeng khawm gamneu khat hi aa, tu nangawn inzong, mi Awn 5 (5.2 millions) bangbek a hih uh hang, tembaw-lamna(Ship building) la kipan sikvan lian golpi te kibawlkhiatna mun, tuilam tawh khualzin gamvak te totmahmah na mun’ khat na hi aa, gamsung sumpiang zong gaihzawh loh dong zah in om ki ci hi. Television, Golf kimawlna cih te, Scottish te’ patkhiat kici hi. Tuabek hilo, tuhun-in zong, UK-gam te galvan lian (Nuclear submarine, warship) te kibawlna leh a ki-kepna munzong a na hihi.\nEngland Kumpinu Queen Elizabeth II khutnuai ah om a hih uh hang in, a mau aituam in zong Scottish Parliament (Holyrood) tawh kalsuan uh hi aa, ki-ukna tampi’ a maumah in len leh khensat thei a hi uh hi. Gentehna in, UK gamsung om veve, Scotland-gam sang naupang te’n sangsap piakha lo se zen hi. Mimal in cileng zong, Ex-UK Prime Minister Gordon Brown, Ex-Chancellor Alistar Darling cih bang gam makai-milian pipite zong Scotland gammi na hi uh hi.\nUK sung ah innteek tang tualtel in, leitung ah a thahaat a minthang, gamnuamsa himah taleh, banghang tu phingphing’ kum 300 khit ciang kikhen nuam se uh hiam? cih ngaihsut na leh thusunna tampi mah a om kawmkal lai ah, Suahtaakna lading/lalo ding tawh a hong buai mahmah uh hi.\nTu laitak, Scottish mipi te sung ah zong, Suahtaakna deih(Yes, ei leh ei mah ki-uk, kivaan ding) a ci leh, UK gamsung mah ah kipawlleng mailam ding hizaw(Better Together) a ci, a langtuak bang pha uh aa, vom leh kaang ding kuama’n genkhol theilo phot hi. A hizong gam makai te’ leh a lunghimawh deuh te’n ‘Bangbang a piang zong Scotland/Scottish mah ih hi aa, kitelsiam ding thupi hi’ ci-in a ki hanthawn, tha kipia uh hi.\nAih leh, Zosuan pawlkhat te lenna UK gamsung a om, Scotland-gam mipi a tam zaw te’n bang ngaihsun taktak uh hiam? cih’ hong paiding Friday ni (19/09/2014) ngak dih ni.\nPrevious: Thuthak Tomkimcing 16 Sep 2014\nNext: Dim San ~ Singapore ah


url: =Thuthak tomkimcing May 5, 2014\nA. ASEAN Makai teng zat ding BMW 70\nKawlgam sungah BMW zuak theihna phalna angah thak Prestige Auto Mobile Company in Nay Pyi Taw ah ASEAN makai pi teng kikhop omsim leh adang kumpi milian te thu kikup sim in azat ding uh BMW 70 pia khia cih kiza hi. Hih BMW 70 kipiakna ki apna 4 May 2014 ni in Nay Pyi Taw International Convention Center ah ki apna nei uh hi. BMW 7 Series, 5 series Sedan leh BMW X5 Sports Activity Vehicle nam teng kihel hi cihi.\nB. Kawlgam ah kizuak ding Zatang tampi kiman\nPakistan gam pan Singapore ah Singapore pan Thai gam tawn in Kawl gam sungah akizuak ding zatang 92,00,000 Thai - Myanmar gamgi ah Thai palik te in 4 May man uh hi. Zatang tangkhat ciang in Batsum peek 4:50 kimta man hi a, Ativan , Xanax , Razepam , Frisium leh Clobazam zatang nam te vive hi in Huukna , lanna, asawtsak deuhna cih ahoih lo zatng vive hi cihi.\nC. Border Guard Force (BGF) te zakhan na kibawl\nSenior Genneral Min Aung Hlaing leh Kawlgam galkap mangpi teng in 5 May 2014 ni in Nay Pyi Taw Bayin Nuang hall ah BGF te zakhan sak na bawl uh hi. Tua mun ah BGF pan in U Wei Sai, U Tun Kyaw, leh U Saw Tun Hla te thum teng BGF Ngaihsut pia leh Encik na zakhang sak in bawk suang luapluap hi. U Saw Chit Thu, U Ko Ko Win, U Saw Kyaw Thu, U Saw Cia Aye, U Saw Kyaw Min, U Saw Taw, U Saw Aung Chit, U Saw Kyi Lin,U Maan Cia Aye, U Maan Saw Shwe, U Saw Thet Win leh, U Saw Tun Aung te zakhan napia ngah uh hi.\nD. Zogam ah Leito set nei te nasep ngah mahmah\nZogam sung ah leito set nei te in tu khuakhal hunsung nasep ngah mahmah cih kiza hi. Nasep pen Tualpi to, Innmun to, Lampi bawl cih te hi a, akisapna munmun ah pai kawi kawi uh hi . Kum zalom 21 hun ah tupeek laihna JCB Buldolzer in nasep ngah mahmah hi ci uh hi.\nE. NCCT leh kumpi kilemna thu 45 omlai sungpan 50% khiam ding\nKawlgam sung mualtung mi thautawi teng tawh kikap loh nading in kilemna kikupding thulu omlai 45 sung pan in Kumpi in alang khiam ding in kiging ung cih gen khia hi. Tua mahbang in NCCT in alang khiam leh akiman siang ding hita hi cih U Aung Min in gen khia ta hi. U Aung Min te pawl leh KIA tetawh kimuh khit May 20 kim pawl ah kimuh kik ding in hanciam na nei uh ahih lam kithei hi.


url: =Kikhelna (Conversion) ~ Dr. Ngul Khan Pau :: ZOMI DAILY\nposted on 10 May 2021 at 1:46 pm Lomkholna: Article, Biakna, Ngulkhanpau\nGeorge Ingle in a gelh The Lord’s Creed laibu sungah mi khat hong kikhelna tawh kisai dawl thum om in gen hi. Amasa, mi khat peuhpeuh a kikhel nadingin Jesu Khris ama nuntakna bulpi ahih lam phawk in ama nuntakna zong Jesu tungah nga hi, tua ahih kei leh kikhelna picing thei lo hi. Anihna, mi khat hong kikhel ciangin biak kikhopna lunggulh hamtang hi. Amah bek-a nuntak sawm, kuamah tawh kikhol utlote kikhelna kicing hilo hi. Athumna, a kikhel taktak mite’n midangte awlmawhna, huhnopna, veina nei hamtang uh hi. Ama ading bek-a nungta dente’n kikhelna taktak mu lo uh hithei hi.\nHih panin i muhpak theih thu in: a kikhel mipa pen ama kibawltawm hiloin a sung lam panin Pasian biak nopna, midangte veina leh lainatna hong nei hi. Eimah bek vantung tung dingin Topa’n hong gum khia lo hi. Midangte tonpih thei ding, itna leh veina nei ding; tua hileh eima pianpih a hilo Kha Siangtho hong luahpa hang ahihna kimu thei hi.\nMartin Luther in zong kikhelna nam thumin na gen hi. Khatna, lungsim sung kikhelna (Conversion of the heart), hih in pianthakna kici thei ding hi. Nihna, ngaihsutna kikhelna (Conversion of the mind), ngaihsut luite nusia in ngaihsut thak, lawpna leh sepnop thak tawh kikhelna hiding hi. Thumna, i neih sum leh paite zong kikhelna (Conversion of the purse), mipum a pianthak hangin a neih a lamte a pianthak kei leh bukim zo lo hi.\nMartin Luther genna panin i behlap nop ahih leh “ngaihsut kikhelna” thu hi. I pianthak hangin i ngaihsutna ama thu in kikhek pahlo hi. Thu hoih la hoih tawh i khek sawm kei leh ngaihsutna zat ngeite mah kizang kikkik hi. Tua hangin mi pawlkhat a piangthak hangin a kampau leh a gamtat piangthak mite gamtat luhek tawh kibang lo hi. Amau zong piangthak taktak leng hih bangin ngaihsun lo ding hi ing, ci-in camp khawng mahah na lut kik, na ki-ap kik zel uh hi. Na mobile sungah thu hoih la hoih na koih leh tuate na deih ciangin na zang thei ding hi. Ahi zongin a thak bangmah thun loin a luite bek na koih leh a lui siatna mawhnate bek mah hong gingging ding hi.\nTua hangin sawltak Paul in, “Leitung mihingte’ gamtat bangin gamta kei unla, na lungsim uh kikhelin Pasian kipuahphasak un. Tua hileh a hoih nate bang hi a, bangte in amah lungkimsakin, bangte a kicing hiam ci-in thei-in Pasian’ deihna na phawk thei ding uh hi,” na ci hi (Rom 12:2). Ngaihsutna thaksuak kei leh leitung mite’ deihna bangin kigamta ding cih hih munah kimu hi. Tua hangin mi tampi a pianthak uh hangin a ngaihsutna uh kipuahpha (thaksuak) loin leitung mite deih teng mah tawh nungta uh hi.\nTua tawh kizomin i neih leh lam zong a pianthak kisam hi. Hih zong thubaih hilo hi. Tua ahih manin sawm-a-khat piak ding khawng Lai Siangtho siksanin kihilh kikkik kisam hi hang. Mi kimkhat amau pianpiha a cing mahmah (generous) om hi, pianthak man cih hi loin midangte piak nopna nei ngiat mi om hi. A tamzaw tua bang kihi lo ahih manin piakkhiatna zong kisin ding kisam hi. Lai Siangtho sunga Zacchaeus hong pianthak ciangin a neih leh a lam tawh hong piangthak hi. Topa’ tungah, “Topa aw, ka neihsa a kimkhat mizawngte tungah ka pia ding hi. Mi khatpeuh khemin a na ka laksak leh a zah li-in ka lohkik ding hi,” na ci hi (Luke 19:8). Zacchaeus a kikhel ni-in a neih leh lamte zong piakkhiat ding khensatna nei hi.\nJonathan Dodson in zong kikhelna tawh kisai nam thumin na gen hi. Khatna, pumpi kikhelna (Body conversion); a cih nopna in mi khat hong kikhel ciangin Khris pumpi ahi Pawlpi (Church) tawh kizopna nei hamtang hi. Nihna, buh-at ding a kikhelna (Harvest conversion), a cih nopna ahih leh khamangthang lainatna hong nei ding uh hi. Gammial veina hong nei ding a, Pasian thei nai lote awlmawhna hong nei ding hi. Thumna, Biakinn kikhelna (Temple conversion). Biakna tawh kisai i gen ciangin Ephesa 2:14-16 leh I Peter 2:5-10 sungah midangte tawh kizopna kilamkhawm i hihna Paul leh Peter in gen hi.\nEphesa sungah Paul in Topa Pasian in ama mite Jews leh Gentailte sung panin “mi thak” hong bawl hi, ci hi. Tua mi thak pen Jews maw Gentail hihna tawh kithei ding hi nawn loin Khris tawh kizopna hangin new community ding ahi hi. Hih ciang tung dingin Pasian in a Pawlpi a gelna telpih kisam hi. Pawl nih kideina phiatkhia in “Pawl Khat” sungah ama hangin na gawm hi. Tua hi leh awkaih siksana kiphut kipawlna, tua ciang denomination tawh kiphut Pawlpite phiat ding cihna hi loin, i awkaih, i denomination lote tawh zong Khris sungah pumkhat i hih lam phawk ding kisam hi cihna hi.\nI thuzawhna dingah Stanley E. Jones in mi khat kikhel takpi hi cih a kitel theihna nam nga-in gen hi. A kitel theihna masa pen ahih leh “Pasian kammal Lai Siangtho” sung pan hi (John 1:12, 5:24, Rom 8:16, I John 5:12-13). A nihna pen “Midangte’ theihpihna”. Mi khat hong kikhel leh a inkuanpihte’n tel masa hamtang ding uh hi. Kikhel kici a kuaman a theihpih loh pen a kikhel hi ngeilo hi.\nKha Siangtho hangin mi thak hong suak khat pen kilamdanna nei teitei ding hi. A kampau mahmah zong kilamdang hamtang ding hi. A thumna, “Eima sunga siangtho nuntak nopna,” nidangin zu-mun sa-mun nuam sa, guk ding lawhcin ciang lungdam ahi kha zongin ama sungah hihte nusia in a siangtho nuntak nopna hong nei hi. Mawhna sungah na bualkha ahih hang lungkimna nei lo ahih lam leh a zongsang sate hong tawpsan ciangin a neih ngei loh lungdamna leh lungkimna hong nei hi.\nTua khit ciang, “A kikhelsak Topa thu teci panna” gen nuam in gen ding kithalawp den hi. A muh peuh kiangah ama lungdamna bangin lungdam ding deihsak ahih manin genpih nopna hong nei hi. Gilkial khat in nek ding tampi omna ah an hong nek khit ciangin amah banga gilkialte kiangah anlim koi-ah omhiam cih gen ding a kithalawp bangin Jesu Khris nuntakna ann a ne mite’n midangte kiangah pulak nuam uh hi.\nA ngana ah, “Kha Siangtho in ei kha hong hilh” (Rom 8:16, Gal 4:6-7). Ta hihna eima kipiak tawm hi loin Kha Siangtho in i hihna hong hilh a, tua panin Pasian i sap ciangin “Pa aw” (Abba) hong cisak hi. Mikang pau ah pa cih ciangin “father” cih kizang hi. Ahi zongin ta in a pa a sap ciangin “father” ci loin “daddy” ci hi. Tuni in vantung a om Pasian “daddy” i cih theihna Kha Siangtho hong lamlahna hi. Topa’ sungah hih kikhelnate a tel leh a ngah dingin ama thupha nang tungah om hen. Rev. Dr. J.M. Ngul Khan Pau\nPrevious: Ka Tunnu ~ Sia Do Khup\nNext: Pasian’ nasep kum (25) cin ~ Jam Daniel


url: =Kachin, Hpakant suangkhuk ah mencim leitolh leuleu in mi 15 si, 46 liam :: ZOMI DAILY\nposted on 15 July 2018 at 3:50 pm Lomkholna: Myanmar, News, Sawltak\nMyanmar, Kachin State sung aom Hpakant Jade Mining kici suangkhuk ah mencim leitolhna hangin mi 15 takin sihlawh a, adangzong mi 46 bang liam cih Reuters pan kiza hi. Local Official te’n agenkhiatna ah zanni Saturday nitaklam 2pm hunpawl in thupiang ci uhhi.\nNorthern Kachin State, Hpakant Administrator asem laitak ahi Kyaw Swar Aung in agenkhiatna ah Jade suang akitawhna suangkhuk alui khatah Miners te’n suangmanpha azon laitak in mencim in lei atolhsukgawp cihi.\nPi 300 bang asangding lei kitawhna aphungteng ki cimsuk in, anuai ah suangmanpha zongin aomte adenglum, avulhnelh kha ahihi. Asi mi 15, aliam mi 45 banah adangzong aki muzonailo, amangcip pawlkhat omlai hi ci’n Rescue Team leh Firefighter te’n genkhia sawnsawn uhhi.\nTua suangkhuk akicipna munpen Lone Khin Area kici a, aki vulhnelhkha asi mi 15 leh aliam mi 46 te aki kaihkhiattheih khitciangin aliamte ageinai aom Hospital ah kipuaksak hi. Nitaklam 5:30pm hunpawl ciangin Rescue Operation pen ki khawlbawlphot a, tuni in ki zomkikding hi ci’n thunei te’n genkhia uhhi.\nAsi aki mukhiate pen numei 1 leh pasal 14 hi uh a, aliam mi 46 tepen pasal vive hi ci’n Hpakant Myone Fire Department thunei te’n genkhia uhhi. Asi aliam tepen mawtaw tawh puakkhiat nading hamsa mahmah hi. Mawtaw kicinglo ahih manin, ki cimawh mahmah hi.\nHih asi aliam tepen akimu cihciangbek hiphotlai a, adang akimunailo, luitui sungah aki vulhnelhcip zong tampi omlaiding hi ci’n Lone Khin khuasung thunei te khatin genkhia hi.\nSuangkhuk kitawhna leisai tepen aki cipbehding dinmun ah omkik in, lauhuaina tampi om ahih manin, adang amangcip te ki zonbeh theinawlo in nitaklam 5pm hunpawl in Rescue Operation pen aki khawlbawlphot cihi. Hihbangin suangmanpha azongtepen amin sazian kiciantak in aki ciamteh cih hilo ahih manin, mi bangzah taktak leisungah ki vulhnelhkha cihpen ki theicianlo hi.\nTua suangkhuk akicipna ah lei in avulhnelhkhak tepen suangkhuk anei Company te kiangah nasem te hilo uh a, amauleh amau in suangmanpha aki nusia aomkhahiam cih azong kawikawi “jade scavengers” te kici hi. Tuabangin suangmanpha azongin avak kawikawi tepen mencim leitolh in vulhnelhkha pahpah in, tuahsiatna lianpipi piangthei zelzel hi.\nMore: Sumlepaai sangin Pilna thupi zaw hi ~ Khoi Lam Thang\nAbeisa May khasung inzong Lone Khin Area sungteng mahah mencim leitolhna hangin suangmanpha azong Miners mi 14 takin sihlawh uhhi. Tuaban ah abeisa 2015 kumsung inzong Hpakant ah mencim leitolh nasiatak in tuahsiatna piangngei a, tuahunlai in mi 100 val takin sihlawh uhhi. Sawltak #zomidaily\nPrevious: Moses laiat alang i thusim (The Haftorah Mystery)\nNext: Zomi sungah Political Science sin laitak Tg. Pau Sian Lian thu atom


url: =DM Canright Tangthu Tawm - Zomi Adventist Innkuan\nSDA UPNA A NUSIA D. M. CANRIGHT THU (SDA Tangthu)\n“Nangmah in sihna na thuak dongin thumanin om in. Tua hi leh, nuntakna kumpilukhu nang kong pia ding hi.”\n1880 kum in George Butler pen James White tangin GC President ding kitel hi. Tua dinmun a lamen khat ahi DM Canright pen a lungkim lo hi. Canright pen tua ma kumin James White om loh ciang meeting chairman ah zong a mapang khin khat ahi hi. Amah pen thugen siam mahmah Texas leh California kiim ah zong Pasian thugen lawhcing mahmah khat ahi hi. Amah teelcing lo hi cih atheih phet in Canright in, “Hih mite adingin thu ka gen nawn kei ding hi” ci in a sanggampa a hilh hi.\nCanright pen Professor Hamill ii thugen kisinna sang ah a lut hi. Sangngaupang lai siam mahmah, a class sung ah zong mite etteh pen ahi hi. Professor Hamill in Adventist hilo pawlpidang a thugen ding in tonpih a, midangte in zong thupi sain siam sa mahmah uh hi. Sunday zan khat, West Side, Chicago a biakinn gol pen ah, “Mi Sianghto te gam luah ding” cih thulu tawh Pasian thu gen hi. Mi 3000 val bang kikhawm uh hi. Gen siam mahmah ahih manin mipite khitui zong tampi luang sak hi. A thugen man ciangin a nohset nuam mipi tamlua ahih manin, a lawmpa D.W Reavis nangawn in nai lang sung bang a ngak hi. “Sermon ka ngaih khempeuh ah hoih pen pen hi” ci in mite in nohset ngeingai uh hi. Amah a pakta mipite a ciah khit uh ciangin a lawmta un park khat ah tawlnga in tukhawm uh hi. Canright in a lawmpa kiang ah a thugente lak ah puahphat ding kisam a om leh om loh dong hi. Reavis in , “Na thugen pen zaknop ka salua a, tua dan lam ngaihsutna tawh ka na ngai kha kei hi. Na thugen in ka kha tha hong khauh sak tuam mah mah hi” ci hi.\nTua ciangin Canright hong dingkhia in, ” Ei Adventist thupuak, kuama theih loh, a minthanglo pi khat a gengen hi kei leng mi thupi mahmah khat ka hih ding ka lamen hi” a ci hi. Reavis in Canright kampau lamdang salua in kilat liang hi. Canright kiang ah hong dingkhia in, “Lawm Canright aw, hih Adventist thupuak pen tulai taka na hihna na thupina ciang hong tunpih pen ahi hi. Na paisan khak leh tua ma a na dinmunah na tung kik ding hi” ci in a tai hi.\nGC President Butler in Canright ii nuntakna ah a deih bangin nate hong om loh ciang a lungkiat baihzia hih bangin gelh hi. “Kiniamkhiatna leh thuakzawhna, midangte ngaihsutna a azahtak siamna cih bang nei ngei lo hi. A deih bangin nate om leh cih a ut luat man in amahmah buai den hi. Thuhilhna sang siam ngei lo a.. Na khatpeuh ah a mazan lai in mi thahat hi mah leh, haksatna a om ciangina lungkia baih, mi thanem mah mah khat a hi hi. Zeisu Khazih galkap hoih tak hi dingin haksatna thuakzawhna lam ah a kisam mi khat a hi hi” na ci hi. Tua zawh ciangin Canright in Pasian nasepna leh Adventist pawlpi nusia ta hi. Nakpi tak a a tangko Adventist thupuak lehdo in nungta in thu Hong gen ta hi.\nD.M. CANRIGHT KISIK\nD.M Canright, Adventist a khuavak lian mah mah, thuneihna leh minthan nop luatna ki uksak a hih manin , hun khat lai a it mah mah Adventist thu pen hongleh do ta hi. A tung ah thuman lo a nasem aup mite thukkik ding lunggulh den hi.\n1889 kum ciangin laimai 420 apha Adventist upna guipite lehdo na “Seventh-Day Adventism Renounced” cih laibu hong bawlkhia hi. Amahmah in Upna kinialna a kinialpih langkhat te upna zangin Adventist te upna nial hong kipan hi. Lungsim gim mah mah kawm sa in a nuntakna hong bei hi. Ellen White leh tua hun lai a pawlpi makaite in pawlpi ah ciahpih kik sawm in nakpi takin zol uh hi.\nTuate lak ah a lawm hoih mahmah a hi D.W Reavis zong kihel hi. Battle Creek khawmpi a mankhit ciangin Publishign house sung ah thu kikup pih hi. Canright zong hong kap khia hi. Reavis in, “Na kisikna thu te i nasep pih sanggamte kiang ah hilh in. Amaute in hong maisak in hih nasepna ah hong semsak kik ding uh hi” ci in tha a pia hi. Ahih hangin Canright in a lawmpa liangko lenin a kah kawm in, “Kileh kik thei hi leng ka lungdam mahmah ding hi, ahih hangin hi thei nawn lo hi. Ziakai lua ta hi. Tawntung a mangthang ding pa ka hi hi, ka lawm Reavis aw, bangbang na sem zongin hih Adventist thutak pen na lehdo ngei kei in” a ci hi.\nA pianpih sanggampa mahmah in zong , “Dudley Canright aw, Hih thutak sung ah kei leh ka innkuan pihte nangmah mah in nong lutpih hi a, tu in hong paisan kik ding na hiam? Na gamtat banga gamta in Pawlpi’ nusia dingin nong deih hiam?” ci in a dot ciangin, “Deih dek lo hi ingh. Tua bangin na om un. Pawlpi na paisan uh leh keimah bangin na kisia khin mang ding uh hi” a ci hi.\nSee also Biography of Robert S. Folkenberg\nThe Adventist Review Editor sawtpi a sem khin Elder F.M Wilcox in zong tuma lam thute genpih a, “Canright aw, New York pawlpi neu khat ka khan khiatna pawlpi pen nangma phuh khiat sa hi. Tu in ahih leh kei pen Adventist Pawlpi pan Pasian nasem khat ka hi hi. Tu a na gamtat bangin gamta mai ding ka hiam?” ci in a dong hi. Canright in tawmvei sung a ngaihsut khit ciangin, “Tu laitak a na thu tangkote na um takpi hiam?” ci in dong kik hi. “Ka lungsim khempeuh tawh ka um hi” ci in Wilcox in dawngkik hi. Tua khit ciangin, “Na nasep pihte tawh haksatna na nei hiam?” ci in dong kik a, “Nei kei ingh, amaute tawh na sepkhop nuam ka sa mahmah hi” ci in a dawn kik ciangin, “Tua ahih leh ngaihsut kong piak in.. tulaitaka na omna ngei pawlpi ah om suak in cih thu ahi hi” ci in a dawng hi.\nKum 31 sung a seppihte leh a lawmte in Canright pen pawlpi ah ciahpih kik sawm uh hi. Ahih hangin amah in hi sa thei nawn lo hi. Khuavaak lian leh etlawm pen khat a hi ngei khat pen khuazing sung ah lamet bei in a mangthang a hi hi. Hih bang thu eite tungah hong tun lohna dingin thungen ciat ni.\nSource: Faith Triumphant Daily Devotion. August 3, 4.\nA sim mimal kim Topa in Pawlpi’ Tung leh Pasian’ Tung sih dong a citak dingin Thupha Hong pia ta hen.\nPrev post BANGHANG TECI PANG?\nNext post Desmond Ford Thu Tawm


url: =ZNC Vai Dotna leh Kuppihna - Zomi Community Network\nPosted by Cingbawi on June 3, 2012 at 1:05pm in ZOMI & POLITICS\nBack to ZOMI & POLITICS Discussions\nZNC leh Zomi vai pen mipi, numei naupang in a ngaihsut ciang in haksa kasak leh ka tel zawhloh thu pawl khat om hi. ZNC pen min vai tawh buai pha diak kici hi. ZNC vai pen Zomi it takpi leh Zomi a ding bulphuh nasem ci in mi pawl khat in gen hi. Ahih hang in tua thu pen akigen na leh a sepna tawh kituak lo tawh a kibang pawl khat om hi. Tuate pen,\nCCJ Pawi lai (2010?) in Tedim gam sung ah moor accident ah Zomi tampi tak in a nuntakna bei lawh uh hi. ZNC party kipawlna pan in dahpihna, lungnoplona leh thu mal khat zong ginglo ci hi. A hi takpi mah hiam?\nNung kum sung (2011) sung in Zogam ah kialpi tung in Zomi tampi in haksatna thuak uh hi. Tua hun lai in ZNC te kam khat zong paulo, a lai beek tawh zong gelh loh uh kici hi. A hi mah hiam?\nNung kum sung mah in men cim in Tedim gam sung teng cimawh, inn kituah, buaina nakpi in om hi. Tua hun lai in zong ZNC pan in lai hi ta leh, sum leh paai, thatang hi ta leh bang mah kimu khalo, kiza khalo ci uh hi. Ahi takpi mah hiam?\nKawlpi ah 2012 sung mah in Santhar han kituah ding vai om ci hi. Tua hun sung in zong ZNC pan in lai dal khat beek, a thu beek, a sum beek, kam khat beek khualna leh lunghihmawhna nei lo ci in kigen hi. Ahi mah ahi hiam? Gam le nam a ding a sem ding ZNC te pawl in bang mah a sep loh ciang in mipi kipawl in, biakna makaite tawh a vaihawm uh ciang in lem kik kici hi. ZNC in Zomi vai te a thudon hetlo mah ahi hiam?\nZomi tampite tenna Kawlpi khuasung, vanleng tualpi keek nading in Zomi te inn tampi ki tuah ding kumpi in sawl hi. Zomi leh Zogam a ding in sem ding akici ZNC in thu leh la, kam leh sum leh paai khat beek tawh zong amau husa ki za khalo kici hi. Ahi mah hiam?\n2012 sung mah in, nung diak in Khalkha, Thantlang leh Tedim in DC a ngah theih nading in kumpi tung ah siau in, ngetna nei uh ci hi. Tua sung ah Zomi leh Zogam a ding in a vei akici ZNC te pawl kiang pan kam khat beek ki zakhalo, thu leh la beek tawh, lung hihmawhna phone khat beek ahi zong, sum leh paai leh thu leh la bang mah kiza kha kilkello kici. ZNC in Zomi leh Zogam bup vai thute a thudon ngeilo zeel pen ahi mah hi ding hiam?\nTu laitak in zong min phuah kik nading tawh buai ci. Zomi leh Zogam vai bangmah hong van zo nai peuhmah lo uh ci in mipi in gen uh a, a diakdiak in a beisa 1990, ZNC hong om masak leh kiteelkik 2010 kikal pen gam hoihloh man leh, kumpi' hoihloh man in bang mah sem theilo uh hi. NLD zong tua bang mah hi. Ahi zong in 2010 ciang Kawl kumpi' kiteelna hong nolh uh hi. Pawl khat in ui lah hilo a luaksa nekik ci in, tutung kiteelna a lut kik ding zong a bang ci kawikawi zeel uh hiam kici hi. Zomi makai ding ci in tua bang in lungsim khel suk themthum, khel to kawikawi leng bang ci Zomi mipi in ki muang thei ding hiam?\nKawlgam hoihloh man leh kumpite' kiciatloh man in ZNC in a beisa ah bang mah sem theilo in, thongtang cip bang in mawk om uh hi napi in, 2010 kit zong tua mah bang in tu dong mah bang ma sem tuan nailo (a tung a teng i et pak ciang) ci leng ZNC pen Zomi a ding, Zogam a ding in a kinlo, a thudonlo, Zomi bup vai a lungtu lo mah hiam, ahih kei leh a sem zolo uh hiam, ahih kei leh septheihna leh thuneihna a ngahlo uh ahi zaw ding hiam?


url: =Kei le kei ~ Lian Tuang :: ZOMI DAILY\nposted on 24 July 2017 at 8:47 am Lomkholna: Liantuang, News, Zomi\nLeitung galpi nihna lai Japan galkapte Myanma gam sung ong lut ciangin Mangkang galkapte gal lel in India dong ah nungkik to uh hi.\nMangkangte bulphut khuapite lakah Mawlaih khua zong khat hi a, Mawlaih khua om mikangte le galkapte zong Japan gal tai in Letsikan bual tawn in Khampat, Tamu pan India gam ah taito uh hi.\nKa nasepna Station Tower pen Mangkangte galtaina lampi tungah kilam hi a, zuminn kim tengah tuni dong mah in galbukna dum, bomb kiatna dum le tua hun a kizang sikling, thautang le vanzat nengnengte gamlakah om kawikawi lai hi.\nMangkangte a gaitai kawmin sumtang le kham leh ngun pawlkhat sel kawmkawm hi cih kamdawn khawng om ahih manin kei zong sun hun ka om muang kawm in khat veivei gamsung kenlak guamlak peuh ah ka vak thei zel hi.\nKham le ngunte ka mu kei a, gamsa tuamtuam vasa tuamtuam le gammang tulak gimnam leh singkung lopa mual le guamte om dan tuamtuamte ka mumu kha zaw hi.\nTu kum April kha kipat lamin Dr Than Bil Luai (Wesley zato ) le Germany gammi khat Letsikan buai ah ong pai uh a, lamet lohpi khat in thucin thutang ka kiho kha uh hi. A lenglapa in vasa ham ngai nuam ci ahih manin ka zuminn tawh a kigamla lua lo mun khat ah ka paipih hi.\nTua mun ah a nih un nai 1 sung bang tu hithiat uh hi. Tua khit ciangin ka kileh kik uh hi. Dr Than Bil Luai le Germany pa kihoho uh a, tua khit ciangin Pu Than ( Dr ) in “ lungdam peuhmah ei. I lawm pa lungkim lua. Germany gam pekpan kong pai pen hih lai ah tawmvei sung vasa ham ka ngaih khak bek tawh zong manpha sa in, pai tak sa khin ing ci zezen ei” ci in nui kauhkauh hi. “ Hih lai ah a om kha te bel mi hampha mahmah hi ei, ong ci lailai ei” ong ci beh lai hi.\nAmau ciah khit ciangin ka lungsimah ka gelgel hi. Cimphawng peuh a ka paipai na ka omom na mun teng pen gamdang mite in manpha sa in thupi sa mawk ahih manin kei pen a hampha mahmah hi lel lo kai maw ci in kei le kei tha ka kipia hi.\nPrevious: Malaysia, Kuantan aom inngolpi khat ii tuikholna kitam in, mi 4 liam\nNext: Malaysia MRT meilengthak nikhatsung atuang mi 142313 pha, 50% Discount kipia


url: =Indonesia President inzong Drug Traffickers te thautawh kapkhuan piata :: ZOMI DAILY\nposted on 23 July 2017 at 12:37 am Lomkholna: Indonesia, News, Sawltak, World\nIndonesia President inzong agamsung ah vankham Drug Traffickers te thautawh kapkhuan piata\nIndonesia gamsung ah tulaitak President asem ahi Joko Widodo in agamsung ah guihtheih khamtheih azang leh azuak Drug Traffickers te asiansuahsawm laitak hi a, Law Enforcement Officers te kiangah tuabangin Drug Traffickers te namuh uhleh thautawh kaplum un ci’n kapkhuanpia cih Reuters pan kiza hi.\nIndonesia gambup ah Narcotics Emergency ci’n guihtheih khamtheih vankham vaitawh abuai mahmah laitak uh ahihi. Adiakdiak in gamdangmi guihtheih khamtheih azuak in ih gamsung ah honglut te, matding utlo in ataisawm aomleh kaplum lel un ci’n Friday ni in Indonesia’s Political Party khatah thugenna aneihna ah genkhia kici hi.\nHihbang in Indonesia gam ii President asemlaitak in agenkhiat ciangin abeisa in Philippines President ii gamtatna te kiphawkkik mahmah hi. Abeisa kumkhat hunlaipawl in Philippines President Rodrigo Duterte inzong agamsung ah guihtheih khamtheih vankham azangte leh azuakte siansuahna nasiatak in nei a, Drug Dealers tampitak ki thatlum hi.\nTuabang in Philippines gamsung ah vankham siansuahna akineih ciangin sisan naisan tampi luangin, mi tampitak in asihlawh ciangin UN (United Nations) akipan International Community tuamtuam te’n President Duterte pen mawhsak mahmah uhhi.\nIndonesia gamsung ahzong guihtheih khamtheih azangte pen khauhtak in thu kibawl hi. Abeisa inzong Indonesia President Joko Widodo in guihtheih khamtheih azuak leh azang Drug Traffickers honkhat sihdaan “Death Penalty” pia in, thatlumsak ahih manin, ki mawhsak mahmahkhin hi.\nRights Groups tuamtuam te leh leitung gamkumpi Government pawlkhat inzong Indonesia gamsung ah mihingkhat sihdaan “Death Penalty” akipiak nawnloh nadingin thukhun alaihding lunggulhna pulak uhhi.\nNungdiak mahmah, abeisa kalkhat hunlaipawl inzong Indonesia gam ii khuapi Jakarta City sungah Taiwan gammi pasal khat Police te’n kaplum uhhi. Tuakhit asawtlo in Indonesia President Joko Widodo in Drug Traffickers te kaplupding thu agenkhia ahihi.\nTua aki kaplum Taiwanese papen Indonesia gamsung ah vankham Crystal Methamphetamine bekbek Tonne khatbang hong lutpihsawm tetawh akizomkhat hi a, palik te’n amatsawm ciangin utlo in taisawm ahih manin aki kaplum hi ci’n Indonesia Police te’n genkhia uhhi.\nRelated: Indonesia ah IS migilo dingin aki ummawh mi 6 palik te’n kaplum\nTuabang in akikaplum ciangin hihthu thangvengvung a, ahi zongin Indonesian National Police chief Tito Karnavian inzong Drug Dealers te matding a utlo, ataisawm te kapkhuan pia hi cih Media te’n genkhia uhhi. Sawltak #zomidaily\nPrevious: ZAM Thupuak :: 23 July 2017 (UNHCR leh Community makaite Meeting)\nNext: Malaysia ah pasal khatin apianpih asanggam numei 3 buan ahih manin kiman


url: =Socrates le Zomite I kiho thei diam? ~ Khat Thang :: ZOMI DAILY\nposted on 1 November 2014 at 12:30 pm Lomkholna: Article, Khatthang\nI zakngei zel Socrates thuhilhna minthang vangvang khat lungngai khawm dih ni. Socrates pen leitung bup-a minthang Greek mipil mahmah khat hi. Socrates pen tuipi nawl khawngah tu-in thu genna nei zelzel thei hi. Ni khat a mel theih ngei khat hong pai-in “Socrates aw kong gen nop mahmah ka lawmte thu khat om hi veh aw” va ci hi.\nSocrates in zong ” Aw himaw! tua ahih leh nang na lawmpa thu nong gen ma-in ken nang thu 3 hong dong masa nuam ing, tua khitteh na lawmpa thu hong gen pan in” ci-in dawng hi.\nMeltheih pa in zong “Aikeide! Hong dong dih o leh?” acih khit teh Socrates in; “A masa-in, na lawmpa thu nong gen nop pen thumaan hi dingin na um hia?” acih leh meltheih pa in; ” Amaan le maanloh bel cian keng ee! kei zong mi gen ka zaksawn hi” ci-in dawng hi.\nSocrates in; “Aw! tua ahih leh a nihna ah’ “nong gen nop na lawmpa thu pen, thu hoih maw? A ma gamtat, kampau, nasepna hoih khat peuh hong gen nuam na hi hiam?” acih leh “meltheih pa in “Koi lak-a thu hoih hi ding! A hoih lohna thu hong kiko nuam ahi ve” ci-in dawng leuleu hi.\nA thumna ah, Socrates in “Tua leh na lawmpa thu nong gen nop pen kei-a dingin kimanna aom dia leh?” acih leh meltheih pa in zong a-dawnna ding mel thei lo ahih manin, Socrates in “Lawm aw, nong gen nop thu pen;\n3. Kei-a dingin kimanna nei-lo thu\nHi bang teng himawk ahih teh ken tua bang thute zanuam lo hing. Ni dangteh mite thu nong gen nop simin tu-a kong dot thu thumte hoih takin na ngaihsut khitteh hong gen pan in” ci-in pai khia dingin sawl hi.\nMeltheih pa zong Socrates thuhilhna ciamteh in, zahtaakna apiak khitteh ciah pah hi. Socrates ahih leh tuipi gei mahah tu suak hi.\nTu ni, Socrates in Zomite kihonate, chatting bawlte, phone paute hong za thei hizen leh bangteng hong thuhilh zen diam cih lungngai ciat dih ve ni ee! Khat Thang\nPrevious: Pu Ngin Za Langh luanghawm tawh a nunung hungeelna\nNext: Tulaai leitung Thuthang Tuamtuam Updates October 31, 2014\nKi copy ziauziau thei leh thu manpha te offline ciang keizong ettheih dingin copy ziauziau nuam peuhmah ingh ey


url: =2019 kumthak ah akilaih Australia Visa te leh atuamtuam :: ZOMI DAILY\nposted on 19 January 2019 at 11:09 am Lomkholna: Australia, News, Zomi\n1. Low- Skilled Migrants Visa\nNung aa hong ki suak sak sa a hi, Northern Territory leh Great Southern Coast Victoria ah na sem ding mi ki sam a hih man in, na sem aa pai theih na ding Visa te pen January ni 2, 2019 ni in Kumpi te in Suai Kai ( Sign) ta uh hi. Hih Visa tawh a pai te pen Permanent Resident ( PR ) zong ki siau thei hi. Mangpau siam kul ding cih zong gen pah uh hi.\n(The Federal Government also signed two special agreements, Designated Area Migration Agreements with the Northern Territory and the Great Southern Coast of Victoria, offering a pathway to permanent residency to semi-skilled migrants with limited English.)\n2. New Parent Visa\n2016 kum pek pan a ki phuang khia a hi, Nu le Pa ( Parents) te Australia gam ah tawm vei ( temporary) om theih na visa pen ki kip sak ta hi. Nu le Pa te mi khat ciang kum 3 sung om theih na pen $5000 piak kul ding aa, Kum 5 sung a hih leh $10000 piak kul ding ci hi. Tua hong pai ding Nu le Pa te pen Australia gam ah a ta te Citizen (or) PR a hih kul hi. Tua khit ciang Health Insurance zong koih kul pel mawh ding ci hi. Hak sat na khawng a om khak leh a pan pih zo ding sum le pai zong neih kul ding ci hi. Kum khat sung mimal 15000 visa ki pia ding ci hi.\nPartner Visa tawh a ki sam te pen Visa approved ma siah application bawl thei lo ding ci hi. Visa approved na ding nipi 12 ( 12 week) bang ngak kha ding ci hi.\nHih visa tawh South Austrlia State ah Kum 3 sung ki om thei aa, Bussiness bawl na muh theih ding ( evidence) lah kul nawn lo ci hi. Hih visa pen 408 visa a hihi.\n5. Cutting Permanent Migrantion intake\nHih pen Australia gam ah a teng ding, Permanent aa, a laak uh , kum 1 ciang mimal 190,000 pan in 160,000 ah khiam suk ding cih a hihi.\n6. Citizenship Vai\nA bei sa hun aa, kum pi lam pan Citizen ding te Manglai sit ding cih pen thu kim na nei zo nai lo in 2019 May kha dong a hih kei leh Federal Ki teel khit dong (Election )ki lam dang lo ding cih PM Morrison in gen hi. Zomimedia Aus Sr: https://www.sbs.com.au\nPrevious: Gilsung ah naungek in bangteng thei man ~ Pau Tun Thang\nNext: Zakhai te’ lamdanna ~ Pu Thangboi


url: =Minam pi lungsim ~ Thang Khua Kai :: ZOMI DAILY\nposted on 17 July 2016 at 12:45 am Lomkholna: Article\nBangmah pi ka sep zawh loh hang, ka om muan’in, I minam ii om zia ka lungngai aa, eimi te’ lungsim puakzia leh I minam pian’zia in Israel te tawh kibang kasa hi. Isarael te pen leitung bei’ dong mang lo ding uh aa, ai zong pung hanhan in leitung huap zo ngei tuan lo ding uh hi. Mikang te bel eimi in ci ve hang in, English I cih nam te ciang’ minam pungin, leitung huap kim ding ‘politic’ nei uh ahih manin, ci tam het lo hi mah leh tu hunah mangpau nei taktak English I cih te’ pau mah in a tangzai pen kam hongsuak aa, leitung gam hau teng phial in, a minam pau uh zang uh hi. America, Canada, Australia, England, etc. Eimi te a dingin, Israel te’ minam kalsuan zia a thupi zaw tam, English I cih nam te ii kalsuan zia a thupi zaw tam ci’n lungngaih ding thupi kasa hi.\nEi Zomi sungah ‘Mizo’ te pen minam vai ah advance kasa mahmah aa, a ‘politics’ uh tangzai in, ‘English’ te kalsuan zia tawh kibang kasa hi. A taktak in tuma kum 100 hun lai in, ‘Mizo’ or eimi te’n bel ‘Lushei’ ci ve hangin, tua te leh ei Tedim kam (Tedim kampau translate kul lo aa, a tel teng kacihna hi) zang mi, tamzaw ngei thamtham hi cih pen I theih ahi hi. Mizoram mahmah ah nidang in, Teizang kam pau zang, paite kamzang pen tawm vet lo bek tham lo in, kawlgam ah Tedim, Tonzang gam huam leh Thadou, Vaiphei ciang nangawn ah ei pau kamphen kul lua lo bek tham lo in, unau khat te I hi aa, ki tam mahmah ngei hi ci leng kikhial lo ding hi. Ai zong, tu hunah eimi kam pau pen ki khang lo hi. Bang hang hiam cih leh I pau pen minam neuneu te lakah ki keek zolo hi.\nAi zongin, ‘Mizo’ I cih te pen hun tomno sungin, minam neu Zomi tampi tak te a mau mi suak siat uh hi. Bang hang hiam cih leh ‘Mizo’ te pen mihuai siamin, a mau lakah na kihel nak aa, a pau na siam nak leh a mau mi nahi pah hi. Kawl te zong pen minam neu teng in bel pawm ahih manin, Kawlgam ah a mau pen minam pi bek tham lo in, Kachin, Chin, Kayin, Mon, Rakhine. Shin leh a dangdang te sang’ tamzaw thamtham hongsuak ziau hi. Hi bangin hong hih hun pen kum tampi nasak leh kum 100 sung hi lel na pi, ei Kawlgam sung aa, om a dangdang te ii bat ngei nawn loh ding minam pi leh pau zang tam te hongsuak to ziau uh hi.\nPau khan’na dingin nam 3 om aa, 1. Gualzawhna or zawh thawh thu tawh minam neu tung’ keekna, 2. Pawl huai siamna (minam kihon’na leh nam neu te tung thusiamna tawh huai in, eimi suak sakna), 3. Sumzon’ paiizon na lamah mipi zat tam pau (market languages) cih te in keima muhna hi. Pau a zang tam peuh leh laibu, lakhui leh a dangdang te pen hong piang toto hi zaw in kamu hi. Mangpau pen leitung pau suak ahih manin, laibu hawm, lakhui bawl, online media lamah minam dang tengin zong’ amau pau ahih loh hang, leitung huap dingin, mangpau tawh a ki-at dan hi.\n1. A khatna pen Sen kumpi te’ zat dan hi aa, Kawl kumpi in zong tua mah etteh in zang uh aa, ai zong, lungkimna pan aa, hongpai hilo aa, pau zang khang mahmah tei ding napi’n, khang tohna lamah zekai pah hi.\n2. Anihna pen a hoih penpen thu hi aa, mite zong lungkimin, nampi, nam neu te a dingin zong lungkim tak aa, minampi thukhual te sungah suahna hi. Hi a nihna a zang siam te pen a minam uh kum 100 sungin, nampi mahmah suak zo mahmah mawk uh hi.\n3. A tamzaw minam te hangin, khuapi sung, vanzuakna Market sai te ah ki tamzat pau ahih manin, minam neu te’n ommuan’in, a khang toto pau ahi hi. (Gentehna: Kawlpi leh Tahan ah Tedim pau siam lo sai pi te’n van kikhawng zolo ci uh) tua bang dan nam te pan zong pau tangtang leng I kam pau tangzai hanhan baih mahmah hi.\nChin State sungah sanggam nang pen minam a tam pen leh a picing pen nahih lam na kiphawk ding kadeih hi. Banghang hiam cih leh kiphatsak nangin a gen kahi kei aa, minam pi lungsim tawh thukhual in, I pau it in, nampi lungsim bangin, nam neu te tung’ thukhualna lungtang I neih ding deihna bulpi hi zaw hi. Tuni ciang, neihsa lamsa, pilna leh sum le paii lamah eimi te pen Chin bup sungah minam tam pen Ihih zah khopin, a ki advance pen suak veve hi. Tua manin, I phawk ding thu khat in, eisang nam neu zaw te tung’ neu bawl, ko bawl lo in, ei lakah a ut te kihel sakin, ang huai-in I pau I keek ding kisam mahmah hi. I minam pau khan’ nangin, mipil khat guak tha, pastor guak tha leh mi hau khat peuh tha in hongci’n lo ding aa, I minam bup tha bek in hongcin ding hi.\nTuma kum 20 hun lai in, minam keek cih tha dah, no Sihzang, Teizang, Paite, Thadou, Zo te cih bangin, I ki koko aa, I politics pen neu seek semsem hi hang. Ai zong khangthak te’n thukhual ding kisam hi. Nampi suah nang kal masa in nampi lungsim nei in, nam neu te ko’ bawl lo in, ei sungah huaisiamna ahi hi.\nGentehna khat honggen ning. Thupi cia a gen nuam kahi pah kei zaw aa, I theih ol ding ka deihna hi zaw hi. Hakha te’n lailam leh khantohna lamah kipawlna nei aa, tua sungah Matu, Zotung, Lautu, Maram cih minam neu te zong vazawn mai in, tua sungah Association 13 kihel ta zen hi. Tua bek tham lo in, kumkhat in Japan ah tua Association sung pan mi 2 ta gankhawi, lokhawh, eklei bawldan le khantohna lam a mawkna in sin khat ta zen uh hi.\nEimi te I lai kipawlna ah ei a nam cing zawdeuh te’n Thadou, Kuki, Sihzang, Zo, Ngawn, Vaiphei pan kipan, I sanggam te thusiamna leh a picing lungsim tawh kiniam khiat zaw in, I zawn ngei hiam? Hamphatna khat peuh om leh ki tuh bawl hang aa, I nampi lungsim luangsak zo peuhmah lo hi hang. Gentehna in ‘Zomi Innkuan Philippines’ ah Ngawn mi om aa, active mahmah in, sep le bawl khempeuh ah zong muan le suan hong hi aa, Kuki zong om in Vice President 2011 sung hongsem aa, amau innteek tang ahih manin zong nuamsa uh hi. Bangbang ahi zongin, Ihihna ciatah minam zai nang, huai siamna kisin hun ta hi hang.\nEimi te’ ki-it dan pen I beidon hunah ki-en kihuh bilbel ve hangin, hamphatna lamah leh pahtawina lamah, minam neu te huaisiamna lamah thaneem mahmah hi hang. Ai zongin, ei khangthak te’n masuan in, I nampi leh I pau tangzai nang, ngal takin zangin, Chin buppi ii pa Ihih lam kiphawk peuh leng, tua Khalkha te, tua Falam te, Matu, Mindat te cih bang I lungsim ah om lo ding aa, I nau te, I mipih te, ci’n thukhual peuh leng tua nam neuneu te in ei sung’ khalumna hongngah ding uh aa, I minam pen a tangzai leh a picing hun tomno sungin hongsuak zo ding ci’n ka lamen hi. Topa’n nampi lungsim a nei dingin, English te ii, minam dang te tung’ thukhualna tawh a pau uh leitung a kizelh sak mah bangin, ei zong Chin State buppi sung a ding thupha ahi ding leh Pa bangin a makai siam dingin I biak Topa’n I minam thupha hongpia ta hen.\nPrevious: Pakistan ah Facebook Star khat asanggampa in thatlum\nNext: Sangkahna ~ Rev. Khup Za Go


url: =LESSON 3 OCTOBER 8 – 14 A MAWKNA-IN JOB IN PASIAN KIHTA HIAM? ~ MUC\nLESSON 3 OCTOBER 8 – 14 A MAWKNA-IN JOB IN PASIAN KIHTA HIAM?\nTU KAAL SUNG SIM DING: Job 1, 2; 1Kor. 4:9; Pian. 3: 1-8; Phil. 4: 11 – 13; 2: 5 -8; Matt. 4: 1 -11.\nKAMNGAH: “ Amah in, “ Numei hai khat bangin lah na pau a; Pasian tung panin a hoih sang hi lo i hiam? Gimna zong i san ding mah hi lo hiam?” ci-in a dawng hi. Hihte\nkhempeuh ah a kam paunate panin Job a mawh kei hi (Job 2: 10). Job in thuman tawh kisai thu khempeuh pulaak hi. Khrih le Satan kido-na hong lak hi. Tua thu in i omna leitung, i tuahkhak\nthute hong theitelsak hi. Ahi zongin Job Lai Siangtho in Job’ thu bek hi leh ei tawh bang mah kisai lo ding hi. Ahi zongin tua bang hi lo hi. “Vantungte le tuate sungah a teng mi khempeuh aw, lungdam un! Ahi zongin vantung panin Dawimangpa hong kilawnkhia suk a, hun tomno bek a neilai ahihlam thei ahih manin leitung le tui tungah a omte a’dingin lauhuai mahmah ding hi,” hong ci hi (Mang. 12: 12).\nSatan in leitungah hong tuaksukin ama hehna lian mahmah hi, cih i tuakkha hi. Satan’ hehna a thuak kha lo mihing kua om ding hiam? Tu kaal sungin Job 1-2 sung i en ding a, Kidona Lianpi sungah koi bangin nungta i hiam cih i kikum ding hi.\nJob 1 sung sim in.Satan in Job a mawhsakna ngaihsun in. Satan in bang pulaak hiam? Bang a deihna hiam? A tawpna ah Satan in kua a langpan hi gige hiam?\n“Amah le a innkuan, a neihsa khempeuh na hutna-in a kimkotah daai khan hi lo na hiam? Ama hihna khempeuhah thupha na pia a, genzawh lohin ama neihsa pung hi” (Job 1: 10). Job Lai Siangtho kipatna ah Job in a thuman mi, mi hoih khat hi, ci-in a pulaak banah neihlelam tampi nei mipa hi, ci-in kigelh hi. Hih thute hangin Job in nisuahna lam ah “ amah sangin a lian zaw kuamah om lo hi” ci-in kiciamteh hi (Job 1: 3). Hih bang thute in Satan in Pasian maitang kawkin “Job thupha pia na hih manin nang mah hong zahtak hi,” ci-in mawhsakna pulaak hi.\nHih in bang pulaak hiam cihleh Pasian in a piak thuphate la kik leh, Job in Pasian taisanin samsia ding hi, a ci nuam hi gige hi (Job 1: 11). A taktakin Satan in Pasian mahmah langpang hi gige hi. Kido-na Lianpi i cih in hih thu mah ahi hi. Pasian in hoihna, vangliatna tawh kidim ahih manin Job in itna le zahtakna tawh Pasian bia hi, cih kimu thei hi.\nEite aa ding na hoih a sem Pa Pasian kua in it lo-in om ding hiam?\n“Pasian in kicinna khempeuh nei hi. Ahi zongin Ama tungah a thuman zawhna dingin Pasian in golhguk bangin Job thupha pia hi,” ci-in mawhsak hi. Tua hi-in “Job in itna hang hi lo, launa le ama hamphatna ding bekin\nPasian bia hi,” ci-in Satan in pulaak hi.\nGam aa ding nasem mi hoih pawl khat om hi. Amau hoihna hangin a nuai-a om nasemte in amau tungah a thuman a cihtak manun nuntakna beilawh nasem om hi. I Topa Pasian in hoihna, hehpihna nei ahih leh Job neihsa khempeuh a bei zongin Job in a Topa mah bia veve ding hi. Ahi zongin Satan in tua bangin Job neihsa khempeuh beimang leh Job in a Topa tungah citak nawn lo ding hi, ci-in mawhsak hi. Satan’ pulaak thu in Job in hamphatna a ngah laisiah Topa bia ding hi, cih thu ahi hi.\nBang hangin Pasian bia na hiam? Na biakpiakna in a kicing hiam? A kicin dong ngak lecin bang piang thei ding a, na upna bang suak thei ding hiam?\nTHUKKIKNA: KIDO KIZOMLAI\nJob 2: 1- 3 in Job 1: 6-8 sunga thute mah pulaak kik hi. Ahi zongin a kilamdanna khat Job 2:3 nunung lamah kimu thei hi. Bang kipulaak hiam cihleh Job tungah bang bang gimna a tun hangin Job in Topa tungah a cihtakna thu, Topa mahmah in pulaak hi. Tua hi-in Job\n2:3 ah Satan mawhsakna khempeuh thuman lo ahihlam kidawk hi. Job in Pasian tungah citakin, Satan pulaak bangin Job in gimna a tuah manin Pasian hamsiat lo hi.\nJob 2 sung sim in. Bang thupiang hiam? Tua banah Job 1,\n2 sungah “ Pasian’ tate “ in kua hi ding hiam? Satan le Pasian kihona ah a theihpih kuate hi ding hiam?\nJob’ innkuan sungah siatna khat piang hi leh Job in koi-ah kingah cih kilang pah hi. A pumpi tungah meima tum dimin, gimin genthei mahmahta se leh Job in Pasian langpan lo hi. Job in thu ompi-in a mawk thuak hi lo hi. Vantungah Pasian le Satan kido hi. Vantungmi khempeuh mai-ah Satan in Pasian mawhsak hi. Piansak na khempeuh mai-ah hih\nKidona Lianpi kilang hi (1Kor. 4:9; Dan. 7:10; Mang. 12: 7 –9). Tatkhiatna in mihingte tatkhiatna sangin thuk zaw, zai zaw hi.\nKhrih in leitung mite hotkhiatna ding bekin leitungah hong pai hi lo hi. Mi khempeuh in Pasian’ thukham a zahtak dingun kilawm bangin a zahtak nading ciang beka Khrih hong pai hi lo hi. Ahi zongin leitung le vantunga om khempeuh in Pasian’ zia le tong a theihtel nadingin Khrih in leitungah hong pai hi. Mihingte in vantung gam tuntheihna ding beka Khrih hong si hi lo hi. Pa le Tapa in Satan tungah a bawlzia uh thuman mah hi, cih na khempeuh in a muh teltheih nadingun Khrih hong si ahi hi. Khrih sihna in Pasian’ thukham kikhel ngei lo, mawhna le mawhna omzia kilangsak hi.” Ellen G. White Patriachs and Prophes, 68, 69..\nTOPA IN THUPHA NGAHTA HEN\nSatan in Job a bawlsiat khitteh koi bangin Job in a phukkhak gimnate nawktan hiam? (Job 1: 20 – 22). Tua bangin gimna a thuak laitak nangawnin khial kha lo-in, Pasian a mawhsak hetlohna in bang zahin thupi hiam? Pasian in itna siksanin na khempeuh uk ahih manin deihtel theihna hong pia hi. Pasian itin i biak ding hong deih hi. Amah a bia nuam lo mi khat in a a bia dingin thatang tawh kuamah sawl lo hi. Job in a thupha ngahte hang bekin Pasian bia hi, ci-in Satan in Job ko gawp hi. Satan in Biakna man in itna pan hong kipan hi, cih pen nial hi.\nPasian a bia taktakte in Pasian zia le tong hangin nuam uh ahih manin Pasian bia uh hi. Vangliatna tawh kidim ahih manin Pasian bia hi lo-in\nPasian vabiak pen thuman hi, ci-in bia uh hi; thupha ngah ahih manun\nPasian a it hi lo-in, Pasian pen it taakcing, phat taakcing, muan taakcing ahih manin it uh hi zaw hi. The SDA Bible Commentary, vol.3. 500.\nSatan in Job a mawhsakna khempeuh a manlohzia Job in dawngkik hi. Ahi zongin Pasian in a piang ding khempeuh theikhol mah taleh Job in Pasian langpan nuam hi leh langpan thei, khial thei hi.\nPasian ko gawm nuam leh ko gawp thei hi. Pasian in Ama deihna tawh kituak lo khat sem dingin Job sawl lo hi. Bang bangin gimna thuak taleh Pasian tungah a cihtakzia vantungmi khempeuhte mai le mi khempeuh aa dingin teci hoih khat hong suak hi.\nJob 1 sunga thupiangte le Pian. 3: 1-8 sunga thute enkak in. Koi bangin mawhna a siatzia pulaak hiam?\nMawhna nei lo a nuam mahmah muna teng Adam le Eve in mawhna tawh kidim uh hi. Bang hang hiam cihleh Satan in amaute do hi. Job ahih leh Satan in do-in, siatna, gimna, natna khempeuh tawh kidim taleh Topa tungah cihtak hi. Hih thunihte in mihing in khensatna, deihtel theihna a neihzia hong hilh hi.\nPaulap nei-in ze-etna i zuih ziauziau zia cihte in mawhna lianpi ahih lam koi bangin a thuak gimnate tungah Job lungsim puak inhong hilh hiam?\nJob simloh gim thuak pen a zi hi. Job 2: 9, 10 ah Job’ zi kampau kimu thei a, hih mun simloh ama thu kigenna kidawk nawn lo hi. Ama thu tam hong kihilh lo hi. Bang bang hi taleh a pasal thuakna le innkuan sung thupiangte ngaihsun lehang Job khitah a gim ding pen a zi hi.\nBang zahin gim ding hiam? A tate, a neihsa teng uh bei mang hi (Job 1).\nHih gimnate mi khempeuh tungah hong tung hi. Kuamah a suakta thei om lo hi. Kidona Lianpi sungah mimal khat ciat phutkhak thu hi.\nJob 2: 3 le Job 2:9 enkak in. Pasian’ zat kammalte le Job’ zi zat kammalte a kibang na mu hiam? Tua kammalte a zat zia-in bang thupitna nei hiam?\nPasian hi taleh Job’ zi in hi taleh Job in Pasian tungah citakin a thumanna kammalte kimu thei hi. Citak kammal in ‘pau bang lo’cih tawh a khiatna kibang hi (Job 1:1, 8). “Kicing,” “ a kisang om lo” cih pulaak hi. Job’ zi in Pasian in a pahtak mahmah a pasal a to mawk dingin migilo khat hong suak hi. A dah a kah, a gim a tawlnate hangin Job in Pasian langpan dingin a zi in sawl mawk hi. Job’ zi tungah thukhen i hi kei a, midang a puuksak i hih khak ding kidop huai zia hong hilh hi (Luke 17: 2).\nJob 2: 10; Phi. 4: 11 - 13 sim in. Job in a vanglian mahmah teci bang pulaak hiam?\nJob in a upna a manzia kilangsak hi. Tuahpha taleh, tuahsia taleh Pasian mah bia tawntung dingin khensat hi. Bang zahin thupi hiam? Job in tua bangin Pasian a taisan hetloh manin, Lai Siangtho in a pulaak loh hangin Satan in bang zahin lungkia ding cih kingaihsun thei hi. A tawpna ah Satan in Adam le Eve-te nupa zong ka zawhsa hi, ci-in lungkia sak ding hi. Satan in “i sanggamte a mawhsak tawntung hi (Mang. 12:10).\nKoi bangin nopsak hun hi ta leh hamsat hun hi taleh Topa tungah citak ding i hiam?\nSIH DONGIN THUMANG\nJob 1: 22 sim in. A sepna khempeuh ah Job khial lo-in Pasian zong mawhsak lo hi (Job 1: 22). Job in “a kampau nangawngin khial lo hi (Job 2: 10). Langpanna thuak mah taleh Topa tungah citak hi. Job in a kampau, gamtatin khial lo hi. Ahi zongin Job in mawhnei lo hi lo hi. Lai Siangtho in zong mawhnei lo hi, ci lo hi. Bang hang hiam cihleh mi khempeuh mawhnei mi hi. “Pasian in a mawh hi, hong ci ahih manin eite in ka mawh ngei kei hi, i cihleh Pasian pen zuaugen a suaksak ihi a, i sungah ama thu a om hetlo ahi hi” (1John 1:10). “Paubanna nei lo,” “thuman” “ Pasian kihta-in gitlohna pel” cihte in mawhnei lo mi hong hisak lo hi. Mi dangte mah bangin Job zong mawhna sungah a suak hi-in Honpa kisam hi.\nBang bang a thuak zongin Job in Topa tungah cihtak hi. Lamkhat panin Job’ cihtakna in Jesuh’ mawhneihlohna limcing hi. Jesuh in ze-etna, gimna thuakta leh mawhlo, khial lo-in, Satan in Pasian a mawhsakna khempeuh thuman thutak tawh langdo hi. Job sangin Jesuh in vanglian zaw-in, thuman zaw-in, dik zaw mah hi. Bang bang hita leh a nihun Topa Pasian tungah khial lo uh hi.\nMatt. 4: 1 -11 sim in. Koi bangin Job’ thuakna tawh kibang thuakna pulaak hiam?\nA kim a paam lauhuai mahmahin a pumpi zong zawngkhal, anduh, danngtaakin a om laitakin a mihing hihna tawh a nungta Khrih in mawhnei bangin gimna thuak hi (Rom 8: 3). Job in citak thuman a om manin Satan in taisan hi. Jesuh in ze-etna a nanzawh khitteh Satan in zong taisan hi ( Matt. 4: 11; James 4:7). Ahi zongin Jesuh in gam sungah ze-etna a thuak in a kipatna hi pan hi. Ze-etna taktak singlamteh tungah thuakin, Job thuakna sangin lianzaw ze-etna a tuah hangin a sih dongin Jesuh in thuman ah citak hi.\nPhil. 2: 5 -8 sim in. “A sih dongin thumang” cih thu in eite aa dingin lametna bang hong guan hiam? Ama thu i manzia ding bang hong hilh hiam?\nLai Siangtho thuthuk kante in Lai Siangtho sunga kammal pawl khat kizatzia pulaak uh hi. Job’ zi in a pasal kiangah “na Pasian samsia inla si in” (Job 2:9) ci hi. A tate in a lungsim ah Pasian samsia kha leh ci-in biakna pia hi (Job 1:5). “Tu-in a neihsa khempeuh lak kik lecin na maitang ah nang hong samsia ding hi” (Job 1: 11). Samsia cih kammal in ‘thupha’ ‘ minphat’ cih kammal panin kiletkhia hi zaw hi. A kammal zat bulpi Pian. 1: 22 sunga Pasian in a bawlsa na khempeuh thupha pia hi, cih tawh kibang hi. David in zong tua kammal mah zang hi: ‘No mihingte aw i Topa Pasian phat un” (Late 66: 8).\nTua ahih leh bang hangin ‘thupha’ cih kammal a kiletkhiat ciangin ‘samsia’ cih kammal kizang hi ding hiam? A masa penin ‘thupha’ ci-in kigelh hi leh khiatna nei lo hi: a tate in a lungsim ah Pasian thupha pia kha leh ci-in nisimin Job in biakna pia kici leh, khiatna a nei diam? (Job 1:5). Tua bang mahin Satan in Job kiangah “tuahsia na hihteh Pasian min phat in” ci hi leh Satan deihna ahi diam? A thupai zia ah thupha ci-in gelh ding sangin samsia cih kammal hi zaw leh, kitel zaw ding cihna-in thupha ci lo-in samsia ci-in kigelh ahi hi. Job’ zi in a pasal kiangah Pasian min phat in ci-in sawl hi leh Job in mihaite pau bangin na pau hi, ci-in tai lo ding hi. ‘\nBang hangin Job laigelhpa in ‘samsia’ cih kammal zang lo hi ding hiam? Mipil pawl khat in a kilawmlo thu khat kammal dang khat zangin pulaakna hi ding hi, ci-in ngaihsun uh hi. Pasian samsia cih pen thu hoih lo hi. 1Kum. 21: 10, 13 ah zong ‘samsia’ cih kammal in a minphat, thupha pia cih kammal tangin kizang hi. Moses in zong a mite thupha pia hi, cih kammalte in a taktakin samsia cih kammal tangin kizang ahi hi.\n1. Hamsat hunteh bang hangin Pasian om takpi mah hiam, ahih kei leh, Pasian in a bangci Pasian hiam? ci-in kidong kha thei pahpah hiam? Siatna tawh kidim leitungah hamsatna thuak mah taleng, Kidona Lianpi om takpi mah taleh, bang hangin Singlamteh mitsuan tawntung ding kisam hiam?\nA thuak gimna a hang Job in a theih loh hangin tu-in en i thei hi. Ama theih pen a thuak gimna hi. Tua gimnate khena om thute phawk kha lo hi. Bang bang gimna, hamsatna i tuak zongin tua gimnate khen ah a om thute i tel ding thupi hi lo hiam? I thuak gimnate i tel khin zo kei zongin tua gimna gal ah thuman khat om hi, cih thu in koi bangin hong lungmuangsak hiam?


url: =Ka muhpak US Gamthu pawlkhat – 57 :: ZOMI DAILY\nposted on 22 November 2015 at 8:00 am UTC+9:30 Lomkholna: Article, Awnzapau, Theihhuai\nMi Pawl Khatte’ Hong Muh Dan\nUS ah kumpi nasem ahi aa company nasemte ahi zongin pensen lak theih hun (retiring age) pen kum 65 mah in ciangtan hi. Ahi zongin aituam companyte ah a sep nop lai nak leh kum 80 dongdong sem thei lai mawk uhhi. Ka gensa mah bangin, khangham zawhnua aa nasep ka ngah theih lai veve pen ka ki-angtang sak mahmah kawm kal ah, mi pawl khatte in hong muhna dan uh leh hong gal gen dan ka nungzak ciangin, hehpih huai hong sa mahmah leh tudong Kawlgam pan pensen la khinsa hi napi, na semsem lai a kamsia mahmah hi..,a hamsia taktak mah hi.. a hong cici na leng ei sungah na om tuak lai mawk uhhi.\nTua bang aa ngaihsut zawk ding hi peuhmah lo hi, gimpi tawlpi leh sinkham lungkhamna ding mun a nasem bang hi zenzen leng, kei zong ka sem peuhmah sam kei ding hi. Kum 65 val khin tham ta ka hih manin US kumpite kiang pan Supplemental Security Income (SSI) ngen leng aki-ngah thei ta ding ahi aa, tu aa ka tha lawh khasum tawh ki-nakkhaih peuhmah lo hi.\nInn bekbek ah ki-om mawk leh US gam aa om hi lel ngeel bek ding aa, bangmah khantohna om tuan peuhmah lo ding hi. America ka tun phet in, Dahpa Kawl khuang nei hi khong leng, ka kum 20 – 30 khiap theih hi leh ka khiam nuam mahmah hi. Ih theih ngei nai loh ih muh ngei nailoh sin huai theih huai tampi tak om hi. Sum lah ngah lai pilna siamna zong ei laak theih zawh ciangciang kitawtaw thei lai.. ci in nasep ka ngah khak pen kei leh kei tu dong mah ka kipaak peuhmah zaw lai hi. Kei leh kei ka ki-moisuahsakna hong suak kik bilbel hi.\nNasep ih sep taktak ciangin ih naseppih ih lawm ih gualte pen mikangte ahih zenzen hangin, a mau zong mihing mah hi lel ngeel aa, a sawtsawt ciangin khat leh khat ih ki-maingap thei pha mahmah lel hi. Hun khat teh innkuan khat tawh kibang aa kizop theih hun hong om veve aa, om dan khawl dan hong nuam mahmah pah lel hi. Na sem lo bang hi zenzen mawk leng, tua bang hamphatna leh sin khakna a ki-ngah kha lo ding ahihi.\nTua ahih manin khanglai, momno, tuailai, seino tanggual/liagual khempeuhte aw, na lungsim ngaihsutna na tupnate uh ciangtan masa peuhmah kei un la, khanto semsem zaw un. A si ngei lo ding bangin nasem in na masuante uh mapang un. A si ngei lo ding mah bangin thu khualin mailam tute tate khang nadongin ngaihsun kholkhol ni. Ih khuamuhnate leh ih ngaihsutnate tangzaii sak taanzau sak mahmah kankan ni. Lam etna lianpi tawh ih bukmunte ih khantohtoh ding kisam pha mahmah hi.\nAhi zongin zing mah thaii mah ciang a, a si pah ding bangin thu ngen ni. Ih Pasian ap masa ni, ko masa ni. Pasian deihna thukimna om lo leh theih loh kal a, a piang tawm na khat bek om lo hi. Ih Topa’ Pasian mah ki-makaih sak tawntung ni. Ama deihna leh Ama gam zong masa kim ciat ni. ‘Na upna tantan na muanna zahzah kong pia ding hi’ a hong ci Pa’ –ih Pa’ Pasian in ih tupna ih ngiimna ih masuatna ih kungmuii khempeuhte ah, a tawntungin gualzawhna tawh hong dawntuah taktak na-ngawn ding hi.., cih lungmuanna lianpi vom kim ciat ni.\nPrevious: Zolai Gelhzia ~ Rev. Khoi Lam Thang\nNext: Chin State Teelcing NLD leh ZCD\nThaa Thang says\n2 November 2018 at 12:06 pm\nSimnuam leh zaknop taktak mah ei, Sia Awn Pau.\nLeave a Reply to Thaa Thang Cancel reply\nZomi sung ah Thu-um mi hihna leh Pilna\nUSA, North Carolina pan Tg. Kham Za Thawn (Tonzang, kum 54) in hongnusia\nZomi Days (Zomi te a ding Ni thupi pawl khat)\nZAM Thupuak :: 20 August 2017 (Tukhang ading Zomi)


url: =Vantampi pua in hongciah uh :: ZOMI DAILY\nposted on 13 October 2017 at 2:59 pm Lomkholna: Cinliankhai, News, Zomi\nTonzang Myonee ZCD Party Pan Amyotha Hluttaw ading teelcing Pi Cing Ngaih Mang hong ciah leuleu hi. Hluttaw kikhak ciang in MP te hong ciah den uh a, amipihte uh hong van uh hi. Pu Gin Kam Lian leh Pu Kham Khan Thang zong hong ciah khin uh a Hluttaw Budget hawm ding vai aman siang khit uhciang in, Hluttaw 17 Oct 2017 kihong kik ding ahihman in Mipi Aitang in ih sawlna mun Naypaytaw lam zuanzuan ta uh hi. Tua Hluttaw kikhak sung in Pu Chin Sian Thang zong hongciah a, Kawlpi pan kileh hi.\nAhang pen Zogam lampi sia lua mahmah in ama cidamna leh kum in zokei khaleh ci in hong ciahtoh suak ding lem kisa lo hi. Pu Cin Khan Pau zong nihvei hong ciah hi. Khat vei Hluttaw Budget vai hi a, anihveina Khuano Cup vai ahihi. Tu a Pi Cing Ngaih Mang zong nihvei hong ciahna hi-in amasa pen Hluttaw Budget vai hia, tua pen Ministry of Construction lamte hong ciahpih ahihi. Ama ih constituency ahihman in zinvai ama vaipuak ahihi.\nHluttaw kikhak sim in MP te hong ciahden hi. A mau sum tawh hong ciah uh ahihi.\nMP te hongciah ciang in Zogam, Zomi ading nahoih semlo in nasem kuankik ngeilo uh hi. Hluttaw Budget bek thamloh khua tuamtuam ahausate tawh kimu un, a kisamte van khawm uh hi. Sanginn, Lampi, Mei, Tui, etc Kumpi tungah angette uh Copy la in tampi tak puasuk den uh hi. ” Ko kong piak theih lianh aomloh hang, a kisai zum ah na gensak ding hi ungh” ciden uh hi.\nState Level panzong Pu Pau Lun, Pu Thang Khup, Pu Suando Cin, Pu Thawng Khua Mang ten ih Gam ading a sep theih zahzah uh hong sem ziahziah uh hi. Zomipiten khangtohna pen mitsit kal ahong pai sakha ih hiam, khangto lua nuam zaw ih hiam kiphunphun kha hi. MP te Dahpa Khuang guan leng zong aphun ki omlai ding hi. Bangbang hi leh 2020 ciangdong tua MP teng thapia in thungetsak ni. Ei ahte, Ih tangmite Ih lang pangpang leh ei sum zaw ding hihangh.\nMinistry of Construction zumlam Ulian Pu Kyaw Linn( ေဆာက္လုပ္ေရး ဒုဝန္ႀကီး), Pi Cing Ngaih Mang leh Ulian tuamtuamte Cikha dong pai uhi.\nTuabek thamloh Tedim zong Sozang lam pelhna Galpi nihna lampi ahi Thuamvum zong en ding uhcih hi\nေဆာက္လုပ္ေရး ဒုဝန္ႀကီး pan 2019 kum October kha bei ma in Zampi lamka pan Tualkhiang khua dong lampi suang lampi kongphah sak ding uhhi. Zampi, Tuimang leh Haiciin khuathum teng pen khuasung tengah kattazar kongzut sak ding uh hi ci-in kamciam pia ci hi. Tualo zong omlai ding hi. Pi Cing Ngaih Mang tungah Zomi Mediaten na dong un, maikha Voice of Zomi ah hong suaksak ding hi ungh.\nAbeisa hun un Ministry of Construction pan 2020 ma in Tedim to Cikha kattazar kong pia ding uh hi cikhin cih Pu Kam Lian tung pan kiza hi. Indo-Burma kikawmna Lampi zong India Kumpi in Kapteel lam tawn ding 2019 kumsung sep ding cih thu Ministry of Construction mah pan kiza hi. Tulaitak Phindung Lampi zong teng4000 valtawh kipuah hi. Dalkhai leh Nahlan kijawmna , Gamnih Kizopna Lei zong asawtlo in kilam ding cih Tonzang GAD tetung pan kiza hi. Tuilang pan Tuithang kikal zong kipuah hi. Lampi, Sang, Mei, Tui etc Zogam ah kipuah zihziah hi. Ih genkhak loh tamzaw lai hi. Hun khatteh akim in suaksak ni.\nRelated: ZOMKA Zogam Thuthang: Chin State ah khuapi 2 kibehlap & thutuamtuam\nGamdang Pilna Sin, Sumzong Mipil Mihau Tuailai Zosuan Ngalliamteng zong Van tampi pua in hong ciah ding uh a, Zogam hongzun ding uh hi.\nLungkia vet ken Zomi!\nPrevious: Malaysia nasepna khatah Crane tuksuk in nasemkhat denglum\nNext: Nupi te ading thukham 10


url: =Tedim Sialtang tui Pipe mawtawpi khatin taihkham :: ZOMI DAILY\nposted on 13 January 2018 at 12:06 am Lomkholna: News, Tedim, Zomi\nJan 12, 2018 (Fri) 12:25 pm hunlaitak in, Lawibual veng, customs (အေကာက္ခြန္) zummai-ah mawtawpi pei (6) khat in lamnawl nehlua in, tuiluanna/ hawklam kibawl natung hong tawn zezen a hihman in, sialtang tui pipe hong kisiapah hi.\nPipe a kisiat sak khit uh ciang Sipin zum thuhong zasak lo in, taisuak dildel lel uh hi.\nEk zong i thak khit ciang enkik laisam hi ve hang maw.Sipin zumpan hi bang ngaihsutna picing neilote tawh tangkhatui dawnkhawm ding leh diktak thu bawlding in, thu ki khensat hi.Tui nasem/ Sipin nasemte bek hilo in, Sialtang tuine Tedim khuabup hong thusimlohna hi lel mawk hi.\nHi bang a gamta ngamte pen a dau uh zong paituan khollo ding uh hi. A hunlap in thumna leh genna hong neih kei uh leh thu kibawl hamtang ding hi. Pipe kisia pen 1:00-3:30Pm kikal kibawl hi. Zinciang tui a ngeina bang hong pai zolo kha thei ding hi.\nေမရီစတိုး te mataw hi aa, Mawtaw No.6D/2663, a hawlpa Pau Lian ahi hi. Mawtaw in ekleiza dimtak in pua in, kawlpilam manawh in pai hi.\nTui a siasak i om khak leh hehpihna tawh Sipin zum hong ko un ci’n huhna tam veipi hong ki ngenngen aa, tuni ciang dong a ngeimah ngei lai hi. Tuisia leh tuinasemte leh Sipin te vaipuak himah aa ,a hi zong tui pen Tedim khuabup neek ahi hi.\nKei tawh kisai kei kici thei tuanlo mawk hi. A hunlap in kibawl thei leh mipite a ding tui kicing in ki ngah pah ding hi.\nSipin nasem (Staff) te nasep pen tam mahmah hi. Tuilam bek hilo a hihman in nisim/ naisim tui en in, kongzinglak hong ki vakvak zo lo hi. A kisiatna a om leh khauanu/ khuapa te’n zong hong kopah pah un, tua hi leh i tui hunman in hong paizo pah ding hi.\nMipawl khat te lungsim\nPipe leisungah phum buang lo aa, sik pipe beek zang buanglo aa, ci’n thuneite peuh hong mawhsak zawlai ding hi.A hoih ding ki theilo hi lo aa, a hoihpen in kibawl nuam hi.\nHi theih hi leh suai (golden pipe) bang kizang in leisungah ki phumnuam lai hi.Sum leh paai tha leh ngal pilna/ siamna tampi kitaak lah lai i hih ma in, kibawl zo nailo hi. Tui tawh kisai engineer ki tambibel in, ei mau hoihsakdan peuh in thusung giap ngamlel hi hangh.\nZogam pen Christian gam,Zomi te Pasian thupha sang Isareal minamthak te ci’n kipak in,zaila i awiawi hi. I gamtatnate leh i Christian hihna, a ki tuaktakpi mah hiam?\nMivom/ mikang lah in Zomi hihna kipaktak in Zomi hoihna a gen i makaite beek khualna in i lungsim lungngai kik dih ni!\nZomi te i tualniam lungsim mahmah puah phathuai hi.Tua in hong tawisang lo ding aa,gualtung vabang hong tuang sak peuhmah lo ding hi.\nDate:Jan 10 2018 (Wed) Lawibual No.(2) sangpi paina lamka Pa. Zendal te inngei-ah pipe mun (2) sia in, No.(5) Middle sanggei ah zong mun(1) sialeu leu hi.\nPhalbi daidam pen mihingte bek in, thualah i sak khak leh nuntakna neilo tui pipete in zong na thuak zo tuanlo uh hi. Phalbi hungsung-ah khuadamlua a hihman in pipete ton velval uh hi.Tua hang in a kipehna (shocket) munte pan tui hong aikhia ahi hi.\nTuni zingsang 9:00Am-4:20 Pm dong Sipin nasemte leh tuilam thunei te in hanciamtak va sem uh aa, kizo thei hi.Thu dang a om kei leh a ngeina bang mah in tui hong pai ding hi. Tedim Municipal\nPrevious: Rev Dr Thang Cin Lian’ vai\nNext: ZAM Thupuak :: 14 Jan 2018 (Kelantan pan hongnusia sanggampa vai)\nVasa dangtawh akibanglo “Muvanlai”\nSiamsin Hoih Khat Ka Hihi ~ Zolianu


url: =Thuthak Tomkimcing 03 Jan 2014\nA. Singapore pilciim siamna, kila kawikawi ding\nKawlgam sung ah Singgapore siamsin te pilciim siamna azilzo ding akhatveinaStudy Abroad Singapore Education Fairtukum 2014 sung in ki bawl kawikawi ding ahihi. Tua mun ah adiak in Yangon leh Mandaly ki bawl ding ahihi. Yangon ahih leh Febuary ni 9 ni hi ding a, Mandaly ahih leh Febuary 12 ni ( Gambup ni) bawl ding uh ahihi. Tua tawh kipawl in Singapore Attraction Places Presentation nemtuam in sin beh theihna lampi ihong ding a, Study Abroad Information Centre alunglutte min kipia thei ahihi cihi.\nB. IT leh Media nasemte thei huai thu.\n(1) GSM acih teh (Global System for Mobile Communication) ahihi.\n(2) CDMA acih teh ( Code Divison Multiple Access) ahihi.\n(3) MP3 acih teh MPEG player 3 ahihi.\n(4) MP4 acih ciang in (MPEG-4 video file) ahihi.\n(5) PDF acih teh ( Portable Document Format) ahihi.\n(7) CD acih teh ( Compact Disk) ahihi.\n(7) DVD acihteh ( Digital Versatile Disk) ahihi.\n(8) HTML acihteh ( Hyper Text Markup Language) ahihi.\n(9) WML acihteh ( Wireless Markup Language) acihna ahihi.\n(10) TCS acih teh ( Tata Consultancy Services) ahihi.\n(11) IP acih teh (Internet Protocol) ahihi.\n(12) ISP acih teh ( Internet Service Provider) ahihi.\n(13) TCP acih teh ( Transmission Control Protocol) ahihi.\n(14) UPS acih teh ( UninterruptiblePower Supply) ahihi.\n(15) WLAN acih teh ( Wireless Local Area Network) ahihi.\n(16) HP acih teh ( Hewlett Packard) ahihi.\n(17 ) WAP acih teh ( Wireless Application Protocol ) ahihi.\n(18) VHF acih teh ( Very High Frequency) ahihi.\n(19) HSDPA acih teh ( High Speed Downlink Packet Access) ahihi.\n(20) IBM acihteh ( International Business Machines) ahihi.\n(21) APPLE acihteh ( Asian Passenger Payload Experiment) ahihi.\n(22) SONY acih teh ( Sound Of New York) ahihi.\n(23) DELL (acih teh michael DELL) ahihi.\n(24) HP acih teh ( Hewlett-Packard) ahihi.\n(25) IBM acihteh ( International Business Machines Corporation) ahihi.\n(26) HCL acihteh ( Hindustan Computer Limited) ahihi.\n(27) GE acih teh (General Electronics) ahihi.\n(28) INTEL acih teh ( Integrated Electronics) ahihi.\n(29) AMD acih teh (Advance micro devices ) ahihi.\n(30 ) GOOGLE acihteh (Global Organisation Of Oriented Group Language of Earth) ahihi.\n(31) Google hong pankhia leh hong bawl khia mipil nih in Larry Page leh Sergey Brin ahihi.\n(31) Facebook abawl khia pen Mr Mark Zuckerberg) ahihi.\n(33) Yahoohong bawl khiapen David Filo leh Jerry Yang te nih ahihi.\n(34) Twitter hong bawl khia pen Jack Dorsey leh Dick Costolo te nih ahihi.\n(35) Internet hongbawl khia pen Mr Tim Berners Lee ahihi.\n(36 ) Linkdin hong bawl khia pen Mr Reid Hoffman, Allen Blue leh Mr Koonstantin Guericke te nih ahihi.\n(37) Email hong bawl khia pen Mr Shiva Ayyadurai ahihi.\n(38 ) Gtalk hong bawl khia pen Richard Wah Kan ahihi.\n(39) Skype hong bawl khia pen Niklas Zennstrom,JanusFriis leh Reid Hoffman ahihi.\n(40 ) Mozilla Firefox hong bawl khia pen Dave Hyatt leh Blake Ross te ahihi.\n(41) Wikipedia hong bawl khia pen Jimmy Wales ahihi.\n(43) You tube hong bawl khia pen Steve Chen, Chad Hurley leh Jawed Karim ahihi.\nC. Kumpi nasem khasum akhan hang' Pasian ading ding sumpi tamtuanlo\nKawlgam ah kumpi in kumpi nasem te kha sum akhan sak na kiza den ahihi. Ahi zong in biakna kim ah' Christian, Buddist , leh adang biakna te ah piak khiat na te aki et ciang in Kumpi nasem te lampan in Pasian ading piak khiatna kilamdang tuan nailo ahihi. Biakn lam ah Pasian ading ding sumpi khia te in nisim in kum pi khasum ne tesang nisim nek tawmzong kitha lawh tawmte tung pan in piak khiatna tam zaw den a, Zogam ah biak inn hoih kici khempeuh pen Kumpi nasem te sumpi tawh 50% akilam tam nailo ahihi cih nisim sum tha lawh te tung pan kiza hi.\nD. Kawlgam Census vai in Zomi buaisak te kidop huai\nHongtung ding Kawlgambup mimal kisim na ah Zomi akici nuamteng in suakta tak in Makai te cihna bangbang ah hong ki vai khak na dungzui in Zomi cih minam min gelh tek ding bek ahihi. Zomi in Zomi akici nuam lo te kinawng kai se lo ahih mahbang in mihing zalenna dungzui in Zomi in zong adang minam te lungkimna bangbang tok poina thu leh kibulsakna, kiletsakna, leitung mite hong theih kimna min kicici te tokpoi bawlsiatna leh sawhciah pingpeina tang ko ngeilo ahihi. Tua man in Journal pan ahi a, online pan ahizong Zomi lobuang adang min kilawhna eite in buai pihtak peuhmah nawn lo ahihi cih namvai khua mu te tungpan kithei khia hi. Zomi in kapiang a, Zomi bang in kanungta hi. Zomi bang in kasiding hi. Zo vok, Zo ak bang in sih ding' kigo ding Pasian in deih lo ahihi cih kithei khia hi.\n12/3/2016 04:36:53 am\nThat depends on which company is providing which of their product, like apple is famous in its smartphones, Samsung in phones and Led and it goes on like that.